KUMITAT PERMANENTI DWAR IX-XOGĦOL TAL-KAMRA

LAQGĦA NRU.

It-Tnejn, 2 ta' Diċembru 2013

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fis-7.07 p.m.

Anġlu Farrugia, ippresjeda.

PREŻENTI

Id-Deputat Prim Ministru u Ministru għall-Affarijiet Ewropej u Twettiq tal-Manifest Elettorali l-Onor.

Il-Minuti tal-laqgħa numru 10 li saret fit-30 ta' Ottubru 2013, kienu konfermati.

XOGĦOL TAL-KAMRA

Id-Deputat Prim Ministru u Ministru għall-Affarijiet Ewropej u Twettiq tal-Manifest Elettorali, l-Onor.

Louis Grech, informa lill-Kumitat li:

(a) dakinhar kellha titkompla d-diskussjoni fuq it-Tieni Qari tal-Abbozz ta' Liġi dwar Ġieħ ir-Repubblika – Abbozz Nru 17;

(b) l-għada t-Tlieta, 3 ta' Diċembru kellha tkompli d-diskussjoni fuq it-Tieni Qari tal-Abbozz ta' Liġi sabiex jemenda l-Kostituzzjoni ta' Malta – Abbozz Nru 21 – u tibda d-diskussjoni fuq it-Tieni Qari tal-Abbozz ta' Liġi dwar Provdituri ta' Servizzi lil Kumpanniji – Abbozz 13;

(c) nhar l-Erbgħa, 4 ta' Diċembru kellha tibda d-diskussjoni fuq it-Tieni Qari tal-Abbozz ta' Liġi li jemenda l-Kodiċi Kriminali (Emenda Nru 5) – Abbozz Nru 25 – imressaq mill-Onor Jason Azzopardi u l-Abbozz ta' liġi li jemenda l-Kodiċi Kriminali (Emenda Nru 6) imressaq mill-Onor Chris Fearne; u

(d) nhar it-Tnejn, 9 ta' Diċembru kellha titkompla d-diskussjoni fuq l-Abbozzi ta' Liġi msemmija qabel, iżda kien ippjanat li mbagħad tibda wkoll id-diskussjoni fuq l-Abbozz ta' Liġi li jemenda l-Kodiċi Kriminali (Emenda Nru 3) – Abbozz Nru 22; fuq l-Abbozz ta' Liġi li jemenda l-Kodiċi Kriminali (Emenda Nru 4) – Abbozz Nru 23 - u fuq l-Abbozz ta' Liġi li jemenda l-Att dwar Tfal u Żgħażagħ (Ordnijiet għall-Ħarsien) – Abbozz Nru 24.

Id-Deputat Prim Ministru żied jinforma lill-Kumitat li l-Parlament kien se jieqaf għall-vaganzi tal-Milied fit-18 ta' Diċembru 2013 u jerġa' jiltaqa' fit-13 ta' Jannar 2014.

AFFARIJIET OĦRA

L-Ispeaker Anġlu Farrugia rrefera għaż-żjara statali li kellu jagħmel il-President tal-Ukrajna l-Eċċellenza Tiegħu Viktor Yanukovych f'Malta fid-9 ta' Diċembru u stieden lill-whips taż-żewġ naħat tal-Kamra biex jakkumpanjawh waqt il-laqgħa uffiċjali li kien se jkollu mal-President tal-Ukrajna.

L-Ispeaker Farrugia informa lill-Kumitat li huwa kien ġie a konoxxenza ta' tliet ittri li ntbagħtu lill-President tal-Kumitat dwar il-Kontijiet Pubbliċi biex l-istess Kumitat jiddiskuti t-tliet materji separati ttrattati f'dawn l-ittri:

(a) ittra datata 29 ta' Novembru 2013 mibgħuta mill-Onor.

Ryan Callus dwar il-kuntratt iffirmat bejn il-Kummissarju tal-Artijiet u l-Malta Ship Building datat 20 ta' Awwissu 1979 li permezz tiegħu l-Kummissarju tal-Artijiet għadda lill-Malta Ship Building b'enfitewsi perpetwa tliet biċċiet art fil-limiti ta' Pembroke u St Andrews magħrufa bħala Junior Ratings Club, Cook House u l-Australia Hall;

(b) ittra datata 30 ta' Novembru 2013 mibgħuta mill-Onor.

Konrad Mizzi u mill-Onor.

Chris Agius dwar ir-rapport tal-Awditur Ġenerali li ġie ppreżentat fil-Kamra tad-Deputati fis-26 ta' Novembru 2013 dwar il-mod kif tmexxa l-fond tal-lotterji nazzjonali għall-kawżi ġusti; u

(c) ittra datata 30 ta' Novembru 2013 mibgħuta mill-Onor.

Konrad Mizzi u mill-Onor.

Chris Agius dwar għoti ta' artijiet tal-Gvern b'encroachment bejn Diċembru 2012 u Marzu 2013.

L-Ispeaker Farrugia informa lill-Kumitat li kellu talba mill-Onor.

Carmelo Abela biex il-Kumitat dwar ix-Xogħol tal-Kamra jiddiskuti kif se jaħdem il-Kumitat dwar il-Kontijiet Pubbliċi dwar l-ewwel talba, jiġifieri dik tad-29 ta' Novembru 2013, iżda s-Sedja ħasset li d-diskussjoni setgħet ukoll tinkludi ż-żewġ talbiet l-oħra li saru lill-President tal-Kumitat dwar il-Kontijiet Pubbliċi.

Fid-dibattitu mqanqal li segwa fil-Kumitat, ħarġu dawn il-punti:-

(a) In-naħa tal-Gvern, filwaqt li ma kellha l-ebda problema li jiġi diskuss is-suġġett in kwestjoni, kienet qed toġġezzjoni għall-mod kif inħarġet l-aġenda għal-laqgħa li jmiss tal-Kumitat dwar il-Kontijiet Pubbliċi.

L-Onor Carmelo Abela informa lill-Kumitat li t-talba li kienet saret liċ-Chairperson tal-Kumitat dwar il-Kontijiet Pubbliċi fid-29 ta' Novembru ġiet imtellgħa mill-ewwel fuq l-aġenda li ntbgħatet lill-Membri l-għada, is-Sibt 30 ta' Novembru, biex il-Kumitat dwar il-Kontijiet Pubbliċi jiltaqa' t-Tlieta 3 ta' Diċembru.

Żied jgħid li għaldaqstant il-Membri tal-Kumitat dwar il-Kontijiet Pubbliċi ma ġewx ikkonsultati dwar jekk jistgħux jiddiskutu l-materja fil-laqgħa tat-3 ta' Diċembru.

L-Onor.

Louis Grech informaw lill-Kumitat li kienu huma li rċevew l-oġġezzjoni għal-laqgħa tal-Kumitat dwar il-Kontijiet Pubbliċi u kien għalhekk li saret talba lill-Ispeaker sabiex dan is-suġġett jiġi diskuss fil-Kumitat Permanenti dwar ix-Xogħol tal-Kamra.

L-Onor Abela emfasizza li fl-ebda mument ma talab li l-Kumitat dwar ix-Xogħol tal-Kamra jidħol fil-kontenut tat-talba li saret liċ-Chairperson tal-Kumitat dwar il-Kontijiet Pubbliċi.

(b) In-naħa tal-Oppożizzjoni kienet qed toġġezzjoni li l-Kumitat dwar ix-Xogħol tal-Kamra jagħti linja gwida lil kumitat ieħor meta ma kien hemm ebda talba għal dan minn xi kumitat u meta l-materja in kwestjoni kienet għadha lanqas ġiet diskussa f'xi kumitat.

L-Onor.

Agius informa lill-Kumitat li l-Membri tal-Kumitat dwar il-Kontijiet Pubbliċi kienu ġew notifikati bl-intenzjoni li fit-3 ta' Diċembru kellha tiġi diskussa l-materja in kwestjoni fid-29 ta' Novembru u wara li ħadd ma oġġezzjona, kienet intbagħtet l-aġenda ta' dik il-laqgħa.

In-naħa tal-Oppozizzjoni kienet tal-fehma li jekk ikun hemm oġġezzjonijiet għal xi laqgħa ta' kumitat li tkun qed tiġi skedata, dawn l-oġġezzjonijiet kellhom jintbagħtu lill-president tal-kumitat relattiv u li rikors għal intervent mill-Kumitat Permanenti dwar ix-Xogħol tal-Kamra għandu jkun l-aħħar rimedju.

L-Onor.

Mario de Marco ssuġġerixxa li fid-dawl ta' nuqqas ta' qbil dwar id-data tal-laqgħa li jmiss tal-Kumitat dwar il-Kontijiet Pubbliċi, kellu jsir tentattiv biex tinstab data alternattiva għal din il-laqgħa.

(c) L-Ispeaker ikkwota l-Ordni Permanenti 120Ċ(1)(b)(ii) li jgħid li l-Kumitat Permanenti dwar ix-Xogħol tal-Kamra jista' jalloka x-xogħol għal kull seduta ta' kull kumitat permanenti, u rrefera wkoll għal ruling tal-ex Speaker Michael Frendo mogħti fis-seduta 260 tal-11 ta' Ottubru 2010 fejn kien intqal li:

"huwa għaqli li kull Chairman dejjem ifittex consensus fuq tali aġenda, li fiha jista' jinkludi wkoll anki items li xi membru tal-Kumitat ikun talab li jiġu diskussi."

L-Ispeaker Farrugia ssuġġerixxa li biex il-Kumitat dwar il-Kontijiet Pubbliċi jkun jista' jaħdem b'armonija, għandha tinstab sistema li biha jiġu evitati diffikultajiet simili għal dak li nqala' f'dan il-każ.

Fit-7.44 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA

ANĠLU FARRUGIA


Laqgħa Nru. 11

LAQGĦA KONĠUNTA

KUMITAT PEMANENTI DWAR L-AFFARIJIET BARRANIN U EWROPEJ

KUMITAT PERMANENTI DWAR IL-KONTIJIET PUBBLIĊI

It-Tnejn, 2 ta' Diċembru 2013 fis-6.45 p.m.

Il-Kumitat Permanenti dwar l-Affarijiet Barranin u Ewropej u l-Kumitat Permanenti dwar il-Kontijiet Pubbliċi se jiltaqgħu nhar it-Tnejn, 2 ta' Diċembru 2013 fis-6.45 p.m. fil-Kamra tal-Kumitati fil-Palazz il-Belt b'din l-aġenda:

Rapport Annwali tal-Qorti Ewropea tal-Awdituri dwar il-Budget għas-Sena Finanzjarja 2012 u l-Ħidma tal-Membru Malti ta' din il-Qorti.

19 ta' Novembru 2013 SKRIVAN TAL-KAMRA

Proceedings, agenda, minutes and transcripts of the parliamentary committees bar


KUMITAT PERMANENTI DWAR L-AFFARIJIET BARRANIN U EWROPEJ

(Rapport Uffiċjali u Rivedut)

Laqgħa Nru 12

It-Tnejn, 2 ta' Diċembru 2013

Stampat fl-Uffiċċju tal-Iskrivan

Prezz €2.50

Laqgħa Nru 12

It-Tnejn, 2 ta' Diċembru, 2013

Il-Kumitat iltaqa' fil-Palazz, il-Belt Valletta, fis-6.50 p.m.

RAPPORT ANNWALI TAL-QORTI EWROPEA TAL-AWDITURI DWAR IL-BAĠIT GĦAS-SENA

FINANZJARJA 2012 U L-ĦIDMA TAL-MEMBRU MALTI TA' DIN IL-QORTI

THE CHAIRPERSON (Onor. Chris Fearne): Nirringrazzjakom tal-attendenza tagħkom.

Infakkarkom li l-laqgħa tal-lum hija waħda konġunta bejn il-Kumitat Permanenti għall-Affarijiet Barranin u Ewropej u l-Kumitat Permanenti dwar il-Kontijiet Pubbliċi.

Infakkarkom ukoll li din il-laqgħa se tkun streamed live u għandna wkoll talba mill-PBS sabiex jittieħdu xi rittrati jew filmati waqt l-ewwel parti ta' din il-laqgħa.

Għalhekk nitlob il-permess tagħkom sabiex inħallu lill-PBS jiġbdu l-filmati tagħhom.

Tajjeb.

Jien qiegħed neħodha li hawn kunsens sabiex il-PBS jieħdu xi ritratti jew filmati ta' din il-laqgħa.

Nilqgħu fostna lil Dr Louis Galea li huwa Membru tal-Qorti Ewropea tal-Awdituri sabiex jagħmel l-introduzzjoni tiegħu fuq ir-rapport annwali tal-Qorti Ewropea tal-Awdituri dwar il-Budget għas-sena finazjarja 2012 u fuq il-ħidma tiegħu f'din il-Qorti.

Magħna għanda wkoll lis-Sur Jacques Sciberras, membru tas-segretarjat ta' Dr Galea.

Nifhem li l-format ta' din il-laqgħa se jkun dak li Dr Galea jagħmel introduzzjoni ta' madwar 15 jew 20 minuta u mbagħad il-Membri taż-żewġ Kumitati jkunu jistgħu jagħmlu l-osservazzjonijiet jew il-mistoqsijiet tagħhom.

Għalhekk nitlob lil Dr Galea u lis-Sur Sciberras sabiex jingħaqdu magħna ħalli nibdew din il-preżentazzjoni.

DR LOUIS GALEA (Membru tal-Qorti Ewropea tal-Awdituri kif ukoll Membru fuq il-Kumitat Amministrattiv u d-Dean ta' Chamber IV): Huwa dejjem ta' pjaċir għalija li niltaqa' ma' ex-kollegi ta' din il-Kamra imma llum għandi pjaċir akbar li niltaqa' wiċċ imb'wiċċ ma' ħafna deputati li qegħdin fil-Parlament għall-ewwel darba u għalhekk irrid nieħu l-opportunità sabiex mhux biss nifirħilkom imma nawguralkom ħidma fejjieda b'risq il-poplu u ħidma li tagħtikom sodisfazzjon.

Irrid nirringrazzjakom talli sibtu l-ħin biex nagħmlu din il-laqgħa.

Fi ftit kliem jien se mmiss erba' punti prinċipali.

L-ewwel se nagħti l-kontest taż-żjara tiegħi hawnhekk.

It-tieni se niffoka fuq ir-rapport annwali tal-Qorti tal-Awdituri.

It-tielet se nitkellem ftit fuq dak li qed nagħmel fil-Qorti tal-Awdituri u fl-aħħar se nagħlaq billi mmiss fil-qosor xi żviluppi li qegħdin iseħħu fl-Unjoni Ewropea bħal pereżempju r-rispons għall-kriżi finanzjarja u ekonomika u kif dan kollu jista' jkollu mpatt fuq il-proċess ta' kontabilità u ta' verifika, u b'mod partikolari fuq l-obbligu tagħkom bħala Parlamentari li tagħmlu l-iskrutinju tagħkom li huwa l-bażi tal-leġittimità demokratika.

Intom tafu bħali li t-Trattat ta' Lisbona u l-ewwel protokoll li hemm mehmuż miegħu dwar l-irwol tal-parlamenti nazzjonali fl-Unjoni Ewropea taw funzjoni importanti ħafna lill-parlamenti nazzjonali biex dawn jissieħbu fil-proċess leġislattiv u fl-iskrutinju tal-programmi u ta' proposti tal-Kummissjoni u tal-Unjoni Ewropea bħala bażi ħalli din il-leġittimità demokratika tkun tista' tinħass fil-pajjiżi membri u fost iċ-ċittadini tagħhom.

Fost il-provvedimenti li jipprovdi dan il-qafas li daħal fis-seħħ tliet snin ilu hemm li l-Qorti Ewropea tal-Awdituri trid iżżomm lill-parlamenti nazzjonali informati bil-ħidma tagħha u bir-rapport annwali tagħha.

Il-budget tal-2012 - bħalma jiġri hawn Malta għax aħna wkoll naħdmu b'sena lura - jiġi eżaminat mill-Qorti tal-Awdituri u hawnhekk tajjeb ngħidu li qegħdin neżaminaw dħul li jaqbeż il-€139 biljun u ħruġ li jilħaq l-€138.6 biljun.

Biex inpoġġu ftit l-affarijiet fil-perspettiva, bejn wieħed u ieħor dan il-budget jirrappreżenta 1% tad-dħul nazzjonali gross tal-pajjiżi membri stati.

U l-budget tal-istati membri, bejn wieħed u ieħor jammontaw għal 50% ta' dan il-GNI tal-Unjoni Ewropea.

Bħal kull budget ieħor, id-dħul u l-ħruġ ġejjin minn għejjun differenti u ddedikati għal programmi differenti.

Fin-nota ta' informazzjoni li tajnikom, f'paġna 36 u 37 issibu tabelli li jispjegaw dan li qed ngħid b'mod mill-aktar ċar.

Meta l-Qorti Ewropea tal-Awdituri - li hija waħda mill-istituzzjonijiet tal-Unjoni Ewropea - tiġi biex tagħmel il-verifika tagħha, din tagħmel verifika fuq landscape li huwa kompless għax l-awditjar tagħna mhuwiex awditjar sempliċi tal-fondi tal-Unjoni Ewropea imma jiddependi minn parti importanti ħafna mis-sistemi ta' sorveljanza u ta' kontroll intern li għandhom l-istati membri.

Nafu li hemm ċerta komplessità f'oqsma bħalma huma dawk tal-koeżjoni u nafu wkoll li xi kultant niltaqgħu ma' sitt saffi differenti ta' regoli meta tiġi biex tara kif qed jiġu applikati dawn il-fondi!

Jekk wieħed jara l-livelli ta' verifika jsib li għandek il-verifika li ssir mill-mekkaniżmi interni ta' audit u investigazzjoni, li fil-każ ta' Malta huma l-Internal Investigations and Audit Department fl-Uffiċċju tal-Prim Ministru u n-National Audit Office.

Għandek ukoll diversi setturi pubbliċi li qed jiġu verifikati u awditjati minn awdituri indipendenti esterni.

Imbagħad għandek l-internal audit tal-Kummissjoni u l-audit tal-Qorti Ewropea.

U allura għandek din is-sitwazzjoni ftit komplessa.

It-trattat jobbliga lill-Qorti tagħna sabiex nagħmlu din il-verifika tal-korretezza tal-kontijiet tal-Unjoni Ewropea biex naraw jekk dawn humiex qegħdin jintefqu b'mod legali u b'mod regolari.

Irridu nidħlu wkoll f'issues tal-budgets biex naraw jekk hux qegħdin jintefqu b'mod ekonomiku, effiċjenti u effettiv, jiġifieri biex naraw is-sound financial management tagħhom għax dan huwa importanti u qed isir dejjem ħafna aktar importanti.

Il-boxla tagħna biex nagħmlu dan hija l-istandards internazzjonali li ġew imħaddna u endorsed mill-awtoritajiet Ewropej.

Ikun hemm xi applikazzjonijiet partikolari fuq livelli differenti imma ġeneralment dawk huma l-istandards li nsegwu u aħna naħdmu ħafna b'kooperazzjoni mal-awtoritajiet ta' audit tal-pajjiżi membri.

Meta nkunu qegħdin nagħmlu audit fuq Malta, il-findings tagħna, dawk li ngħidulhom il-preliminary findings, ngħadduhom lill-awtoritajiet Maltin tramite n-National Audit Office u r-risposta nirċevuha tramite dak l-uffiċċju ta' verifika.

Aħna nirrapportaw lill-Parlament Ewropew u lill-Kunsill u nagħtu r-rakkmandazzjonijiet kif jidhrilna li jkun l-aħjar għat-titjib tal-ħwejjeġ li jkunu qegħdin isiru.

Dan huwa settur li aktar kemm jgħaddi żmien, aktar qed isir importanti u aktar qed isir sensittiv.

Qed ngħixu fi żmenijiet li huma ekonomikament diffiċli u ma jistax jonqos li dan qed iġib miegħu problemi fil-qasam soċjali, fil-qasam tax-xogħol, fil-livell tal-għixien, u allura, f'dawn iċ-ċirkostanzi jsir dejjem iktar fundamentali li l-katina ta' kontabilità, ta' skrutinju u ta' trasparenza - li hija l-katina li fuqha tibni l-fiduċja tal-poplu fl-istituzzjonijiet - tkun kemm jista' jkun b'saħħitha.

Meta nħarsu lejn x'ġara fir-rigward tas-sena finanzjarja 2012, insibu li għal darb'oħra x-xogħol tal-audit li għamlet il-Qorti wassal sabiex setgħu jiġu ċċertifikati l-kontijiet tal-Unjoni Ewropea.

Ilna mill-2007 nivvalidaw il-kontijiet, jiġifieri nsibu li l-kontijiet tal-Unjoni Ewropea jirriflettu b'manjiera ġusta u tajba l-pożizzjoni finanzjarja kif tkun teżisti fil-31 ta' Diċembru ta' kull sena partikolari.

Naħseb li waħda mir-raġunijiet għaliex mill-2007 lil hawn il-kontijiet tal-Unjoni Ewropea bdew jieħdu dan iċ-ċertifikat pożittiv kien għax fl-2005 l-Unjoni Ewropea qalbet is-sistemi ta' kif iżżomm il-kontijiet tagħha fuq sistema ta' accruels based.

Din ġabet magħha l-possibilità li jkun hemm iktar manjiera ta' kif tikkontrolla u ta' kif iżżomm ir-rendikonti u nafu wkoll li f'dan l-istess perjodu ttieħdu diversi miżuri.

Il-Kummissjoni ilha tistinka u taħdem, u rrid ngħid li l-Kummissjoni taħdem ħafna biex tipprova tara li l-budget tal-Unjoni Ewropea jiġi minfuq u applikat b'mod tajjeb.

Pereżempju, qabel kien hemm kwantità ta' kontijiet differenti u li issa ħafna minnhom ġew konsolidati biex wieħed ikun jista' jislet stampa ħafna aktar sħiħa tal-investimenti tal-Unjoni Ewropea.

Xi ħaġa li ma kenitx issir qabel imma bdiet issir issa hi li bdew jidħlu fil-kontijiet il-pożizzjoni netta tal-obbligazzjonijiet u l-liabilities differenti finanzjarji li jkun hemm.

Pereżempju, minħabba l-pay-as-you-go tas-sistema tal-pensjonijiet, hemm liabilities li qabel ma kienux jidhru fil-kontijiet u issa qegħdin jidhru.

B'hekk tista' tieħu stampa aħjar.

Il-kontijiet qegħdin jirriflettu wkoll kemm l-Unjoni Ewropea, fil-budget tagħha qiegħda tkun esposta għal ċerti riskji minħabba l-mekkaniżmi ta' appoġġ finanzjarju li tagħti favur l-istati membri li jistgħu jkunu fil-bżonn.

Dawn jinkludu wkoll il-long term commitments, li xi kultant mhux bilfors jirriflettu ruħhom f'sena partikolari imma li tkun trid iżżommhom quddiem għajnejk għax huwa importanti li ma jiġux maqbuża l-approprjazzjonijiet annwali.

Dan fuq ir-reliability tal-accounts.

Meta niġu biex nistaqsu kif qed jintefqu dawn il-flus u jekk il-kontijiet humiex qegħdin jiġu miżmuma tajjeb u skont ir-regoli naraw li s-sitwazzjoni hija differenti.

Fil-fatt għal kważi 19-il darba l-Qorti ma kenitx fil-pożizzjoni li tista' tiċċertifika u tagħti dik li ngħidulha d-dikjarazzjoni ta' assigurazzjoni pożittiva dwar il-legalità u r-regolarità tat-transazzjonijiet finanzjarji.

Hawnhekk insibu li l-mira ilha li ġiet stabbilita mill-Kummissjoni, mill-Kunsill u mill-Parlament, u allura l-mira hi dik li kemm jista' ikun l-iżbalji f'dan il-kamp tal-legalità u r-regolarità ma jaqbiżx ir-rata ta' 2% tat-transazzjonijiet involuti.

Matul din is-sena qed naraw li qed insibu rata ta' żbalji f'oqsma differenti, li fl-intier tal-budget kollu tammonta għal bejn wieħed u ieħor 4.8%.

Din hija rata li għal dawn l-aħħar tliet snin, sena fuq oħra, żdiedet xi ftit.

Qabel konna qed nosservaw trend fejn ir-rata ta' żbalji kienet qiegħda tonqos mentri issa din it-trend reġgħet inbidlet.

F'din id-dikjarazzjoni li qed nagħmlu għall-budget kollu – aħna ma nagħmlux dikjarazzjonijiet differenti għal oqsma differenti imma nagħmlu dikjarazzjoni waħda għal budget kollu – qed ngħidu li din qabżet ir-rata permessibbli ta' żbalji.

L-iżbalji huma f'oqsma differenti u dan tistgħu tarawh mid-diagrammi li qegħdin f'paġna 7 u 9 tan-nota ta' informazzjoni.

Għandek oqsma fejn mhemm xejn żbalji fihom u fil-fatt ir-rata tal-iżbalji hija ta' 0% fl-ispiża amministrattiva u mbagħad għandek oqsma oħra fejn ir-rata ta' żbalji li ġew osservati tvarja minn 3% għal 4% bħalma huma l-oqsma tal-agrikoltura, l-impjiegi, l-affarijiet soċjali, ir-riċerka, il-qasam tar-relazzjonijiet esteri, l-external action service tal-Unjoni Ewropea.

Imbagħad għandek oqsma oħfa fejn ir-rata ta' żbalji jitilgħu sostanzjalment u dawn huma fl-oqsma tal-politika reġjonali, tal-enerġija, tat-trasport, tal-iżvilupp rurali, tal-ambjent, tas-sajd u tas-saħħa, fejn hemmhekk nibdew immissu r-rata ta' 7% u 8%!

Tajjeb ngħid, kif fuq kollox il-Qorti tagħmilha ċara ma' kulħadd, li meta nitkellmu fuq rata ta' żbalji fir-rigward tal-legalità u l-irregolarità, ma jfissirx li dawn l-iżbalji huma żbalji li neċessarjament iwasslu għal xi frodi jew għal xi ħela.

Jista' jkollok miljuni ta' ewro li qed jintefqu skont il-liġi u skont il-proċeduri imma l-outcomes tagħhom xorta waħda jkunu fqar.

U allura għandek regolarità sħiħa imma ftit li xejn għandek value added.

Ma rridux inħalltu r-rata tal-iżbalji kif inhi mifhmuha fl-istandards internazzjonali tal-audit ma' ħwejjeġ oħra għaliex aħna, jekk niltaqgħu ma' suspetti ta' frodi, għandna proċedura ta' kif immexxu u allura f'dak il-każ mill-ewwel nirrapportaw lill-uffiċċju li jinvestiga l-frodi, l-OLAF.

Il-findings tagħna, li jkunu dettaljati u xi kultant anke voluminużi, nikkomunikawhom lill-awtoritajiet tal-pajjiżi membri biex huma jkunu jistgħu jinnotawhom u jagħtu r-risposti tagħhom kif ukoll sabiex jieħdu l-miżuri meħtieġa.

Il-biċċa l-kbira tal-iżbalji jsiru għax ma jiġux segwiti l-liġijiet u r-regolamenti tal-procurement, jiġifieri ta' kif awtorità, gvern jew dipartiment jixtri affarijiet, jakkwista servizzi jew inkella jagħti kuntratti.

Għandek 29% tal-iżbalji li huma f'dan is-settur tal-procurement.

Diagram 5 juri dak li qed ngħid b'mod ċar.

Imbagħad hemm żewġ tipi ta' żbalji; jew il-benefiċċjarju jew il-proġett jew l-attività tkun ineliġibbli, jiġifieri gvern jew awtorità tissottometti programm li b'xi mod jasal ħalli jibbenefika minn fondi Ewropej imma wara jiġi skopert li dan il-proġett ma kienx jista' jibbenefika skont it-termini tar-riferenza ta' dak il-programm partikolari jew inkella jkun jista' jidħol għal dawk il-fondi imma fit-talba għall-pagamenti jidħlu spejjes li ma jkunux ġustifikati u li aħna ngħidulhom li huma ineliġibbli.

Fl-ewwel kategorija hemm 22% u fit-tieni kategorija hemm 21%.

17% tal-iżbalji jiġu mill-qasam tal-agrikoltura minħabba dikjarazzjonijiet żbaljati li jkunu saru.

Imbagħad għandek 11% tal-iżbalji li jsiru f'oqsma differenti oħra.

Il-problema li tara l-Qorti - mhux biss dan in-nuqqas li aħna nqisuh serju tat-tħaris tar-regolamenti – hu li qed nikkalkulaw li hemm aktar min-nofs tal-iżbalji tal-kampjun kollu li nkunu rajna, huma żbalji li b'attenzjoni l-awtoritajiet tal-pajjiżi membri li jkunu qegħdin jimmaniġġjaw dawn il-fondi, setgħu jindunaw bihom, setgħu jiskopruhom, setgħu jikkoreġuhom u setgħu jagħmlu dan qabel ma jkunu ssottomettew it-talbiet tagħhom tal-pagamenti jew anke jkunu tħallsu!

Dan ifisser li r-responsabilità tal-istati membri, għall-finijiet tar-rata ta' żbalji ta' illegalità u ta' irregolarità, hija waħda kbira.

Dan għaliex 80% tal-budget huwa mmaniġġjat bejn l-istati membri u l-Kummissjoni.

Pereżempju, dik in-nefqa tal-budget li għaliha hija responsabbli l-Kummissjoni waħedha, ir-rata ta' żbalji hija ta' żero.

L-istess għall-ispiża amministrattiva, din hija żero għax ma jagħmlux kważi żball wieħed fl-ispejjes amministrattivi, fosthom fin-nefqa ta' kuntratti, fix-xiri ta' servizzi, salarji, benefiċċji soċjali, pensjonijiet, bini, eċċ. Dawn huma kollha spejjes amministrattivi u spejjes ta' ċerta entità.

Hemmhekk, għax qiegħda tmexxi l-Kummissjoni waħedha, ir-rata ta' żbalji ta' illegalità u ta' irregolarità hija kważi fil-livell ta' perfezzjoni.

Kif il-Kummissjoni tidħol fil-qasam fejn ir-responsabilità għan-nefqa hija waħda ko-diviża, hemmhekk jiffaċċjaw il-problemi għax is-sistemi ta' sorveljanza u kontroll tad-diversi pajjiżi membri, ħafna minnhom ikunu sistemi li jiġu ċertifkati mill-awdituri tagħna bħala parzjalment effettivi.

Ma nistgħux ngħidu li dawn huma żbalji li jsiru f'xi pajjiżi partikolari.

Insibu żbalji fil-pajjiżi kollha kemm huma.

Bħalma lanqas nistgħu ngħidu li l-iżbalji huma biss f'xi oqsma partikolari.

Veru li hemm oqsma fejn l-iżbalji jiddistingwu ruħhom u lanqas huma żbalji li nistgħu ngħidu li kollha huma żbalji f'dik il-parti tal-budget li hija mmaniġġjata b'mod konġunt bejn il-Kummissjoni u l-istati membri.

Hemm oqsma oħrajn fejn insibu wkoll ċerti żbalji.

Din hija l-illegalità u l-irregolarità għax imbagħad hemm il-kwestjoni li qiegħda ssir dejjem aktar importanti, u ċjoè, it-tweġiba għall-mistoqsija fuq jekk dawn il-flus humiex qed iħallu value for money.

X'inhu l-valur miżjud?

Hemm tmexxija għaqlija u soda ta' dawn il-finanzi hekk kif inhu mifhum fil-prinċipji bażiċi ta' meta tkun se tonfoq flus pubbliċi?

Hawnhekk qegħdin nifhmu b'mod partikolari li inti trid tassigura li qed tonfoqhom bl-aħjar mod ekonomiku possibbli, li jilħqu l-aqwa effiċjenza u li jkunu tal-akbar effettività.

Dawn huma ħwejjeġ li japplikaw fuq livell ta' kull impriża, anke ta' għaqda volontarja, u japplikaw iktar fuq livell ta' stat membru, ta' gvern, ta' pajjiż, u japplikaw ukoll fuq livell ta' Unjoni Ewropea.

Mis-sena l-oħra lil hawn beda jiġi implimentat l-Artiklu 318 tat-Trattat.

Għall-ewwel darba t-Trattat tal-Unjoni Ewropea qed itlob lill-Kummissjoni sabiex tippubblika rapport annwali u li fih tagħmel assessment fuq dan li qegħdin ngħidu u tistaqsi lilha nnifisha x'qed ikun l-outcome min-nefqa ta' dan il-budget ta' kważi €140 biljun.

U din bdiet tagħmel rapport.

Skond it-Trattat aħna mitlubin li dak ir-rapport nivverifkawh u nistudjawh biex naraw jekk ikunx qed jagħmel sens u kemm għandu bażi.

Wieħed itejjeb il-prodott hekk kif jakkwista l-esperjenza.

Sal-lum, miż-żewġ rapporti li rajna, kemm dak tas-sena l-oħra kif ukoll ta' din is-sena, aħna qed ngħidu li dan r-rapport ta' evalwazzjoni li toħroġ il-Kummissjonii jonqsu ingredjenti mill-aktar essenzjali.

Dan għaliex għadna ma wasalniex biex ikollna fuqxiex inkejlu l-ħidma tagħna.

Fil-fatt, biex inti tkejjel il-ħidma tiegħek trid tkun taf x'inhuma l-objettivi.

Jekk għamilt liġi, jekk għamilt programm, jekk għamilt proġett, jew jekk qiegħed talloka fondi, għal liema objettiv qed taspira?

Ma jistgħux ikunu objettivi fl-arja imma jridu jkunu dawk li ngħidulhom smart objectives, li huma speċifiċii, rilevanti, li tista' tilħaqhom, li tista' tkejjilhom u li għandhom qafas ta' żmien.

Wadħa mill-problemi li qegħdin niffaċċjaw u li issa ġejja aktar to the forefront fl-Unjoni Ewropea hija din l-issue li wieħed qed jitfa' iktar taħt lenti jekk hux qed ikun hemm dawn l-objettivi u jekk ir-riżultati jistgħux jitkejlu.

Għaliex qed ngħid dan?

Diġà hemm pressjoni mill-Parlament Ewropew - anke fir-rapporti kollha tagħna u fl-ispecial reports aħna din ilna ngħiduha mhux ħażin – fejn qed jinsistu li huwa tajjeb li aħna jkollna min jagħmel il-verifika fuq jekk il-kontijiet humiex f'posthom u biex naraw jekk dawn il-flejjes humiex qed jintefqu skont il-liġi u skont ir-regolamenti, imma finalment iċ-ċittadin jinteressah minn x'se jieħu mit-taxxi tiegħu.

Allura, mill-€140 biljun f'taxxi li l-Unjoni Ewropea qiegħda tonfoq, x'inhu jieħu minnhom iċ-ċittadin?

X'inhu l-valur li qed jieħu minnhom?

Fl-istrateġija Ewropa 2020, fil-qafas finanzjarju multi-annwali u f'ċerti affarijiet oħra li qed isiru bħalissa, qegħdin naraw dan ix-shift minn orjentament ta' budgets li huma mibnija fuq l-input li qed tagħmel għal budgets li huma mibnija fuq l-outputs u fuq ir-riżultati.

Aktar kemm dan jidħol fis-seħħ, aktar se tinbidel il-landscape ta' kif isir l-audit, ta' kif isir l-iskrutinju u ta' kif se jaħdmu l-parlamenti.

Fl-aħħar analiżi, l-Uffiċċju Nazzjonali tal-Awditur huwa għodda f'idejn il-parlament u huwa għajn ta' protezzjoni għall-interessi finanzjarji pubbliċi imma fl-aħħar mill-aħħar huwa l-parlament li jrid isarraf din il-kontabilità sabiex ikun jista' jiġġustifika l-leġittimità demokratika tiegħu.

F'ċertu sens dawk huma d-diversi aspetti li qanqalna fir-rapport annwali tagħna.

Issa se ndur malajr malajr fuq il-ħidma tiegħi.

Il-ħidma tiegħi f'dawn l-aħħar sentejn żdiedet ħafna minħabba li issa ġejt mgħobbi bir-responsabilità li mmexxi r-raba' Kamra tal-Qorti u li għandha portafoll ta' domains u ta' policies varjati ħafna.

Fil-fatt, dawn ivarjaw minn riċerka għal dawk li ngħidulhom internal policies fejn jidħlu l-edukazzjoni, il-kultura, is-sigurtà u l-ġustizzja, l-ispiża amministrativa tal-istituzzjonijiet tal-Unjoni Ewropea kollha u tal-aġenziji, fejn illum fl-Unjoni Ewropea għandna 40 aġenzija.

Issa qegħdin iffokati wisq iktar fuq policies, leġiżlazzjoni u mekkaniżmi li qed jinħolqu biex jindirizzaw il-qasam tal-iggvernar finanzjarju u ekonomiku.

L-ewwel sentejn tiegħi kienu esperjenza bħala reporting member, fejn irrapportajt fuq diversi affarijiet u dan l-aħħar, minbarra li għadni a reporting member fuq diversi affarijiet, għandi wkoll ir-responsabilità li mmexxi din il-Kamrra li fiha sebgħa mit-tmiena u għoxrin Membru tal-Qorti, fejn naraw li l-programm qiegħed miexi sew.

Jiena wkoll Membru ex-officio tal-Kunsill Amministrattiv tal-Qorti li tmexxi l-istituzzjoni kollha.

Issa se nagħmel ftit riflessjonijiet u kummenti fuq il-kontest wiesa' li fih isir il-budget.

Il-budget tal-Unjoni Ewropea, kif inhu l-budget ta' pajjiżna, mhuwiex skop fih innifsu imma huwa biss ħolqa f'katina ta' miżuri u ta' strateġiji sabiex wieħed ikun jista' jwettaq żvilupp ekonomiku u soċjali.

Il-Qorti Ewropea tal-Awdituri ma tqisx il-kontabilità biss mill-punto di vista tal-flus imma aħna nsostnu li hemm accountability dovuta minn min ifassal il-policies, minn min jgħaddi l-liġijiet u minn min jiddisinja l-programmi.

Il-verifika tal-ġabra u n-nefqa tal-budget hija dik ordinarja imma wieħed irid jifhem li barra mill-fondi nazzjonali involuti, hemm ukoll il-fondi involuti fi proġetti u f'policies li ġejjin jew mis-settur privat, jew minn partners internazjonali u li qed jiġu mobilizzati biex ikunu jistgħu jitwettqu proġetti u policies li qed jiġu maqbula fi ħdan l-Unjoni Ewropea.

Hemm ukoll din l-issue ta' kif wieħed se jiġbor l-informazzjoni meħtieġa biex tkun tista' tkejjel ir-riżultati u ta' kif wieħed se jirrispondi għar-riskji sistematiċi fil-qasam finanzjarju tal-Unjoni Ewropea u tal-istati membri.

Meta wieħed iħares lejn dawn il-ħwejjeġ irid jistaqsi x'inhuma l-implikazzjonijiet ta' dawn l-affarijiet għall-Parlament Ewropew u għall-parlamenti nazzjonali.

X'inhuma dawn l-implikazzjonijiet għall-Uffiċċju Nazzjonali tal-Verifika u għall-Qorti Ewropea tal-Awdituri?

Jekk wieħed iħares lejn il-qafas finanzjarju multi-annwali għall-2014/2020 li se jibda fl-1 ta' Jannar li ġej insibu li l-budget ta' kull sena huwa ħolqa f'dan il-programm ta' seba' snin.

Dan il-programm ta' seba' snin minnu nnifsu huwa influwenzat u direzzjonat mill-istrateġija Ewropea 2020 li ġiet adottata xi ftit taż-żmien ilu.

Din l-istrateġija hija in parti ffinanzjata mill-budget tal-Unjoni Ewropea imma fil-parti l-kbira tagħha hija implimentata mill-istati membri b'fondi tagħhom li jgħaddu mill-budgets ta' dawn l-istati membri u fondi li ġejjin ukoll minn għejjun oħra għax jiġu leveraged b'finanzi privati u finanzi internazzjonali oħra.

Aħna nivverifikaw il-budget tal-Unjoni Ewropea.

Il-parlamenti nazzjonali suppost li qegħdin iħarsu lejn din il-parti li qed tiġi ffinanzjata mill-flus nazzjonali jew mill-flus li qegħdin jiġu leveraged mil-livell nazzjonali imma li qed jiġu applikati għal policies fuq livell Ewropew.

Aħna qed insibu li l-Kummissjoni, fi ħdan il-qafas tal-Unjoni Ewropea, qiegħda tieħu deċiżjonijiet ta' liġijiet, ta' programmi, ta' direttivi u ta' miżuri imma toħroġx ewro għalihom minħabba li l-pajjiżi membri - ġeneralment aktar taż-żona Euro u jidħlu pajjiżi oħrajn ukoll – jaqblu li jsiru direttivi tal-Unjoni Ewropea imma li dawn ikunu finanzjati bil-flus tal-pajjiż.

Għalhekk, ix-xogħol tal-Foreign and European Affairs Committee sar għandu valur kbir għax il-Parlament, mingħajr il-ħidma ta' dak il-Kumitat, se jkun sprovvist.

Dak il-kumiat u l-Public Accounts Committee jridu jaħdmu u jissapportjaw lil xulxin f'dan il-kamp għax inkella se nispiċċaw f'sitwazzjoni fragmentata.

Diġà hawn din id-diffikultà ta' kif għandek fondi differenti li sejrin f'postijiet differenti, inkluż ħafna fondi li ġejjin mil-livell nazzjonali imma li l-iskrutinju tagħhom qed issir biċċa mill-Parlament Ewropew u biċċa mill-pajjiżi membri u allura ma toħroġx stampa sħiħa.

Jekk għaddiet din id-direttiva, x'inhu l-impatt tagħha?

Inti tara l-biċċa tiegħek u dak se jara l-biċċa tiegħu, imma l-istampa sħiħa ma jirnexxilniex insiru nafuha u allura hawn fejn il-Parlament Ewropew qed jinsisti li mhux beħsiebu jibqa' jittollera proposti li ma jkollhomx objettivi ċari u li għalihom ma tinkisibx statistika kredibbli u tajba.

Hawnhekk tidħol ukoll il-funzjoni tal-Uffiċċju Nazzjonali tal-Istatistika.

Barra l-istrateġija Ewropea 2020, għanda l-multi-annual financial framework li diġà qed idaħħal din il-linja ġdida ta' kontabilità, mhux aktar fuq jekk tonfoqx il-flus legalment u regolarment, imma skont ir-riżultati li qiegħed tikseb.

Qiegħed tilħaqhom l-objettivi?

X'inhu l-impatt fuq is-soċjetà?

Imbagħad hemm ukoll il-liġi finanzjarja ġdida li għaddiet l-Unjoni Ewropea u li se tibda taħdem fl-1 ta' Jannar, 2014.

Din hija liġi li bil-mod il-mod se jkollha mpatt kbir fuq kull pajjiż membru.

L-ewwel nett qed ikun hemm iċ-ċirku dejjem jissikka biex l-Unjoni Ewropea jkollha d-dikjarazzjonijiet tal-management authorities u tal-audit authorities ta' kull pajjiż membru.

Sal-lum, il-pajjiżi membri qed jiġu nkoraġġiti li jagħmlu dik li qed tissejjaħ dikjarazzjoni nazzjonali li tkun iffirmata f'livell xieraq u li jassumi responsabilità għad-dikjarazzjonijiet tal-management authorities u tal-audit authorities.

Naħseb li l-Kumitati li qed nindirizza, f'xi mument iridu jsibu l-ħin sabiex jifhmu ftit x'diffikultajiet tista' tikkonsidra li għandha Malta biex tagħmel id-dikjarazzjoni nazzjonali tagħha.

S'issa kien hemm erba' pajjiżi li jagħmluha din u dawn kienu d-Danimarka, l-Isvezja, ir-Renju Unit u l-Olanda.

Nemmen li aktar ma jgħaddi ż-żmien aktar se jkun hemm insistenza sabiex issir din id-dikjarazzjoni.

Il-Parlament Ewropew qed jitlobha din mentri l-Kunsill Ewropew qed iżomm lura imma kif ngħidu; "tardare si, scappare no", jiġifieri tajjeb li wieħed jifhem ftit li qegħdin ngħaddu minn dawn id-dikjarazzjonijiet u li rridu ngħaddu minn proċedura ta' akkreditazzjoni tas-sistemi ta' sorveljanza u kontroll intern li għandu l-pajjiż u li din hija importanti ħafna.

Ma naħsibx li pajjiż għandu jaħli ħafna iktar żmien mingħajr ma jaħseb fuqha sew u, fl-opinjoni tiegħi, m'għandniex ngħidu li għandna nagħmluha għax l-Unjoni Ewropea qiegħda tissikka fuqha, imma għax dawn huma kollha ħwejjeġ li jagħtu livell għoli ta' kwalità, ta' serjetà, ta' trasparenza u ta' kontabilità.

Kollha huma ħwejjeġ li jekk jirnexxielna nġibuhom, se nkunu qegħdin intejbu u nsaħħu r-reputazzjoni ta' pajjiżna.

Jekk tagħti din lill-investitur lokali u barrani, tkun qed tagħtih kważi dak li għandu bżonn u allura wieħed irid iħares lejha mhux bħala xi ħaġa li qed nirrispondu għaliha għax hija esiġenza tal-Unjoni Ewropea imma rridu ngħidu li aħna pajjiż ċkejken u għalhekk għandna nisfruttaw iċ-ċokon tagħna.

Aħna m'għandniex ħafna livelli, reġjuni, provinċji, eċċ., imma aħna pajjiż ċkejken u allura dan il-mudell, jekk veru ninsistu - veru trid iżżid ir-riżorsi għax hemm ċerti spejjes li trid tagħmilhom - m'għandix dubju li dak li nakkwistaw minn din is-serjetà se nkunu nistgħu npattu għal kwalunkwe spiża li nistgħu nagħmlu.

Meta niġi għar-rispons dwar il-kriżi finanzjarja, s'issa qed ngħid li jekk naqbdu flimkien l-istrateġija Ewropea 2020 u l-qafas finanzjarju multi-annwali li se jeħodna mill-1 ta' Jannar li ġej, naraw li dawn diġà fihom ingranaġġ li ġie maqbul bejn il-pajjiżi membri u li se jimpatta fuq kif jaħdem il-Foreign and European Affairs Committee, fuq kif jaħdem il-Public Accounts Committee, fuq kif jaħdem il-Parlament kollu u fuq kif se jaħdmu tan-National Audit Office u l-Uffiċċju Nazzjonali tal-Istatistika.

Din is-sena diġà rajna n-National Audit Office jiġi mitlub mill-Gvern sabiex jipprovdi a letter of comfort fuq l-estimi u fuq ċerti affarijiet oħra.

Naħseb li eventwlament din se tibda tintrabat aktar u se jkun hemm aktar kontro-bilanċ bejn l-Uffiċċju Nazzjonali tal-Istatistika u l-Uffiċċju Nazzjonali tal-Verifika.

Għalhekk it-tnejn li huma jridu jkunu equipped għax jekk ma jkunux, apparti kwestjonijiet ta' skrutinju u ta' kontabilità, se jkollok ukoll kwestjonijiet li se nibdew nitilfuhom u dawn ikunu importanti.

Dan se jsir aktar reali minħabba r-response li l-Unjoni Ewropea qiegħda toffri għall-kriżi finanzjarja u ekonomika.

Kif tafu din hija kriżi kkaratterizzata minn enormità ta' riżorsi pubbliċi li ntefqu.

Kienu l-banek li fallew imma biex dawn il-banek ġew miżmuma f'posthom kellhom jagħmlu tajjeb il-kaxex tal-finanzi nazzjonali li ovvjament jimtlew bit-taxxi tal-poplu.

Nafu li kien hemm popli li għaddew mill-aktar awsterità severa immaġinabbli għal ma nafx kemm żmien u t-tbatija għadha sseħħ f'ħafna pajjiżi.

S'issa Malta, għalkemm dejjem qisna biċċa sufra fil-wiċċ tal-ilma, irnexxielna nżommu.

Hemm problema tal-pożizzjoni fiskali dgħajfa ta' diversi stati membri u wieħed irid iżomm ftit f'rasu li rridu noħorġu mis-syndrome li aħna qegħdin mhux ħażin, għax mhux imbilli inti mhux ħażin, jekk se jmorrulek affarijiet żmerċ f'pajjiż viċin tiegħek, dan se jkollu dak li ngħidulu d-domino effect u allura aħna għandna interess li l-ewwel we put our house in order u nassiguraw li tibqa' in order u mbagħad għandna wkoll l-interess li naraw li d-dar ta' ħaddieħor hija in order għax illum dik jista' ikollha mpatt fuqi.

Fir-rigward tal-kwestjoni tas-sostennibilità tad-djun nazzjonali naf li hawnhekk aħna qegħdin attenti ħafna għaliha.

Dawn huma kollha kwestjonijiet li skussaw ir-reputazzjoni tal-gvernijiet u tal-fiduċja taċ-ċittadini kemm fl-Unjoni Ewropea kif ukoll fil-gvernijiet nazzjonali.

Biżżejjed naraw kif qed jespandi l-lemin estrem li huwa forza - li fl-opinjoni umli tiegħi u li forsi mhux suppost ngħidha - destabbilizzanti għall-affarijiet imma lkoll kemm aħna għandna d-dmir li naraw li hawn din l-istabilità.

Irridu naraw li nifhmu dawn id-diversi miżuri li qegħdin joħorġu, liema miżuri huma maqsumin fi tliet oqsma li se nsemmihom mingħajr ma nidħol fid-detall tagħhom.

Hemm dik li hija l-kooperazzjoni u s-sorveljanza ekonomika li din tolqotna l-ħin kollu, b'mod partikolari fiż-Żona Euro għandek is-semestru Ewropew li fih batterija ta' programmi biex iġibu l-pajjiżi flimkien, għandek standards Ewropej ta' kontabilità għas-settur pubbliku li jistgħu jsiru vinkolanti ma jdumux.

L-akronomu tagħhom huwa l-European Public Sector Accounting Standards (EPSAS).

Meta kont qed nisma' l-budget, ħadt gost nara li l-Gvern qed jisforza biex jimplimenta dan il-patt fiskali f'Malta.

Il-budget fih diversi proposti għar-riforma tal-qafas fiskali li tinkludi l-integrazzjoni tar-regoli u l-parametri fiskali fil-liġi Maltija biex jiġu żgurati budgets bilanċjati.

L-istabbiliment ta' istituzzjoni fiskali indipendenti fi ħdan l-Uffiċċju Nazzjonali tal-Verififka biex tipprovdi aċċertament dwar il-finanzi tal-Gvern u hemm proposti għal approach mhux ta' budget kull sena imma ta' budget pluriannali, li jkollu qafas ta' numru ta' snin bħalma għandha l-Unjoni Ewropea li jimmira għal zero budgeting u li bil-mod il-mod naslu għal sistema ta' żamma ta' kontijiet mibnija fuq l-accruels system.

Dik hija s-sorveljanza ekonomika u fiskali.

Hanwhekk ukoll ninsabu ingranati u qegħdin fit-tren li tinsab miexja u aħna rridu nżommu tajjeb billi nibnu l-capacity tagħna u tan-nies li jridu jħaddmu dawn is-sistemi.

It-tieni għandek is-sorveljanza bankarja u finanzjarja.

Dan huwa settur verament kumpless.

Nafu x'kien ifisser il-falliment tal-banek u r-riskju sistemiku li wasslet - l-Onor.

Tonio Fenech kien preżenti f'dawn il-kunsilli kollha – lill-Unjoni Ewropea sabiex tpoġġi fuq il-mejda €5 triljun għad-dispożizzjoni li minnhom, f'dawn l-aħħar sentejn tlieta, intużaw €1 triljun!

Lanqas naf kemm-il budget tagħmel bi €1 triljun li kollha marru sabiex insoddu t-toqob ta' dan il-falliment!

Dan ġab miegħu r-reazzjoni ta' sorveljanza bankarja u finanzjarja biex wieħed jilqa' għal dan ir-riskju sistemiku u għal dan iċ-ċirku vizzjuż.

Ilna nisimgħu b'akronomi diversi, fosthom l-EFSF, l-ESRB, l-EBA, l-ESMA, l-EOPA, eċċ. Bil-mod il-mod dawn iridu jwasslu għal din l-unjoni bankarja.

Fl-aħħar nett hemm dawn il-mekkaniżmi ta' solidarjetà li jassistu lil stati membri li jkunu f'diffikultà.

Għandek mekkaniżmi li nħolqu fi ħdan il-qafas tal-Unjoni Ewropea bħalma huwa l-programm tal-balance of payment, il-European Financial Stabilisation Mechanism, u l-iState Aid li aċċelleraw l-applikazzjonijiet tal-istati membri biex jagħtu state aid finanzjarju.

Imma l-ikbar miżuri nħolqu barra dan il-qafas, li huma l-Intergovernmental Agreements, it-Treaty on Stability Co-ordination and Governance, u mbagħad kellek każ speċifiku famuż li huwa l-Greek Loan Facility, il-European Financial Stability Facility u l-European Stability Mechanism li għandu sa €500 biljun li qegħdin hemm biex jintużaw.

Qed insemmu biljuni u biljuni u tistordi tisma' b'dawn in-numri imma f'din il-firxa trid tistaqsi l-mistoqsija dwar minn fejn qegħdin jiġu dawn il-flejjes.

Ir-risposta hija li dawn ġejjin mit-taxxi tal-popli tal-istati membri.

U fejn qed imorru?

Min qed isegwihom?

X'qed jiġri minnhom?

Hawnhekk hawn kakofanija sħiħa, b'biċċa fil-Bank Ċentrali u b'biċċa żgħira oħra tagħmilha l-Qorti tal-Unjoni Ewropea.

F'dan il-European Stability Mechanism, il-board of governors u l-board of auditors, kulħadd jiġi nominat a titolo personale.

Aħna ninnominaw wieħed imma dan lanqas jirrapporta lilna għax mhuwiex membru tal-European Court of Auditors imma just nominated by.

Imbagħad għandek oħrajn li għamlu kumpanija privata fil-Lussemburgu u għandhom l-awdituri privati esterni tagħhom.

Issa rrid ngħid li aħna m'aħniex naive u konxji ta' liema terremot kbir kien għaddej minnu u l-fire fighting … Meta inti pumpier tan-nar u trid titfi n-nar, abbli meta qed titfi n-nar qed tolqot affarijiet oħra.

Dan nifhmuh imma qed insemmih għax issa beda għaddej iż-żmien u forsi l-affarijiet qed jibdew jikkalmaw xi ftit, u wieħed irid jistaqsi l-mistoqsijiet u jirrifletti fuq kif se nerġgħu nġibu s-sitwazjoni on an even keel.

Il-funzjoni tal-Qorti Ewropea tal-Awdituri hija dik li hi u aħna nagħmlu ħilitna kollha imma naħseb li r-responsabilità fuq il-parlamenti nazzjonali żdiedet ħafna iktar milli żdiedet fuq il-Qorti Ewropea tal-Awdituri.

Il-parlamenti nazzjonali u l-gvernijiet iridu jkunu ppreparati għaliha biex ma jkollniex xi sorpriża li tkun ta' dannu.

Jien illum nixtieq li l-esperjenza li ksibt f'dawn l-aħħar tliet snin, b'xi mod ksibtha qabel ma' dħalt fil-politika għax naħseb kieku kont nagħti servizz aħjar lill-pajjiż.

Imma żgur li t-trasparenza u l-leġittimità huma kruċjali u dawn il-Parlament biss jista' jagħtihom.

Il-Gvern irid jiffaċilitahom u jrid jemmen fihom.

Il-Gvern irid ikun hu ta' eżempju - imma quis custodiet ipsos custodes – u huwa l-Parlament li jrid jagħti dawn ir-riżultati bl-iskrutinju tiegħu.

Diġà hija sfida kbira biex il-Parlament jitfa' ħarstu fuq it-territorju tiegħu, imma minħabba li t-territorju tagħna ma nistgħux nibnulu ħajt madwaru li ma jiġix ippenetrat minn xejn iktar, il-Parlament irid ikollu antennae li jkunu qed jaraw affarijiet f'pajjiżi u f'istituzzjonijiet oħra Ewropej li jistgħu jaffettwaw il-futur tagħna.

Dan jirrikjedi ħafna kooperazzjoni bejn il-Parlamentari.

Hawn bżonn ta' miżura kbira ta' consensus fil-pajjiż fuq dawn l-issues li huma ta' qofol, li jridu ż-żmien, li huma sensittivi u li huma delikati.

Dawn il-mekkaniżmi ma jistgħux jinbnew b'manjiera mhux maħsuba u trid ċertu żmien u ċertu għaqal, trid il-kooperazzjoni u l-Parlament nazzjonali jrid ikollu kooperazzjoni ma' parlamenti oħrajn, kemm nazzjonali kif ukoll fi ħdan il-Parlament Ewropew.

Grazzi ħafna tal-attenzjoni tagħkom.

TONIO FENECH: L-ewwel nett nixtieq nibda biex nirringrazzja lilek Dr Galea ta' din l-espożizzjoni estensiva li tajtna.

Żgur li hemm numru ta' issues, kemm fuq livell Ewropew kif ukoll fuq livell lokali, li qegħdin jolqtuna anke fuq livell ta' dak li jrid isir f'pajjiżna u żgur li hemm diversi issues li nkunu nixtiequ nisimgħu l-ħsebijiet tiegħek dwarhom u forsi niddiskutu wkoll il-perspettiva tal-Qorti tal-Awdituri dwar dak li qiegħed jiġri.

Issa huwa l-mument li aħna l-Membri nistgħu nagħmlu l-mistoqsijiet tagħna u jiena xtaqt nibda fuq l-aħħar kwestjoni li qbadt għax naħseb li kif għedt inti, din hija kwestjoni mwielda minn kriżi internazzjonali li laqtet lill-Ewropa u li allura l-Ewropa kellha tirrispondi għaliha billi tibni strutturi u istituzzjonijiet li huma uniċi fihom infushom.

Dan għaliex dawn lanqas huma mibnijin kollha fuq trattati li huma ffirmati mis-27 pajjiż.

Pereżempju, il-qafas il-ġdid huwa ffirmat minn 25 pajjiż mentri l-Ingilterra u r-Repubblika Ċeka ma daħlux fl-istruttura u allura dan joħloq sfidi partikolari fih innifsu.

Inti spjegajt tajjeb li l-European Stability Mechanism huwa istituzzjoni finanzjarja, u li kieku kelli nagħtih isem dan narah bħala l-IMF tal-Ewropa.

Din l-istituzzjoni hija mwaqqfa fil-Lussemburgu u l-verifika tagħha hija dipendenti fuq il-liġijiet tal-Lussemburgu imma, kif għedt tajjeb inti wkoll, l-istati membri daħlu l-kapital tagħhom u qed jagħtu l-garanziji tagħhom, u min qed ikejjel l-outcomes ta' kemm effettivament qed jintlaħqu …

Naf li kwestjoni partikolari hija meta niġu għall-effettività tal-programmi li qed jiġu implimentati fil-pajjiżi.

Bħala pajjiżi suppost qegħdin nibqgħu ngħinu lil pajjiżi b'kundizzjoni li huma jilħqu r-riżultati, imma min qiegħed jiddeċiedi jekk dawk ir-riżultati ntlaħqux jew le?

Huma l-istrutturi semi-politiċi, il-Kummissjoni, il-Fond Monetarju Internazzjonali u l-Bank Ċentrali Ewropew li għandhom il-pressjonijiet tagħhom għax iridu jaslu għar-riżultat minħabba l-istabilità finanzjarja?

Nifhem li l-Qorti tal-Awdituri bħalissa m'għandhiex ir-remit biex tidħol f'dawn it-tip ta' issues għax mhijiex istituzzjoni li fit-trattat tikkontempla li l-finanzi huma tal-Kummissjoni, għax dawn mhumiex tal-Kummissjoni.

Inti semmejt tajjeb li qisu l-Qorti tal-Awdituri qiegħda tqajjem din l-issue, għax qabel kulħadd kien qisu qed joħloq dawn l-istituzzjonijiet imma ħadd ma kien qed jara kif se nivverifikaw dan kollu!

Allura x'pożizzjoni qiegħda tieħu l-Qorti tal-Awdituri?

X'widen qiegħda ssib mill-Kummissjoni u mill-istati membri?

CARMELO MIFSUD BONNICI: Min-naħa tiegħi se ningħaqad mal-Onor.

Tonio Fenech billi l-ewwel nett nirringrazzjak tal-preżentazzjoni tiegħek.

Jiena naħseb li l-akbar concern tagħna hija x'widen qed jingħata mill-istati membri għal dak li qed tgħidu intom.

U intom tinsabu sodisfatti mill-istrutturi interni tagħkom?

Qegħdin tlaħħqu max-xogħol daqshekk ampju li l-Qorti hija ffaċċjata bih biex tagħmlu s-sindikar meħtieġ?

Meta qegħdin insemmu dawn iċ-ċifri u dawn il-proġetti kollha, u meta nafu wkoll li across the board għandek sitwazzjonijiet ta' illegalitajiet, falsifikazzjonijiet, frodi u nuqqasijiet ta' dikjarazzjonijiet tajbin li jitolbu linji ta' speċjalizzazzjoni, il-Qorti għandha strutturi biżżejjed u hija mqassma tajjeb biex tkun tista' verament tasal għal dawn l-affarijiet?

X'inhi l-opinjoni oġġettiva tiegħek wara li ilek hemmhekk dak iż-żmien kollu u jekk taħsibx li l-istati membri u l-Kummissjoni humiex f'pożizzjoni li verament jilħqu dawn l-ismart objectives?

Kultant meta wieħed jipprova jħares u jikkwantifika regolamenti jew direttivi tal-Unjoni Ewropea, altru dak li jara fil-parti inizjali u altru dak li jiġi b'effett akkumulattiv aktar 'il quddiem!

Filwaqt li nirringrazzjak talli ġejt u tal-preżentazzjoni tajba li għamiltilna, ikun tajjeb li nerġgħu niltaqgħu miegħek biex forsi naqbdu aspett partikolari u niddiskutuh bejn iż-żewġ Kumitati.

THE CHAIRPERSON: Jiena se nagħmel ftit kummenti li mhumiex f'xi ordni partikolari.

Inti semmejt numru ta' żbalji - naħseb li b'mod umoristiku sejjaħtilhom hekk - imma nimmaġina li wħud minnhom huma żbalji ġenwini filwaqt li oħrajn huma żbalji apposta.

Fil-fatt inti semmejt kważi 5% across the board tal-budget li fihom żbalji.

X'konsegwenzi jirriżultaw mill-fatt li intom tirrapportaw dawn l-iżbalji?

Jew inkella tiġbdu l-attenzjoni biss u mbagħad qisu ma ġara xejn?

Jidhirli daqs ħmistax ilu kien ġie approvat il-budget il-ġdid tal-Unjoni Ewropea għas-seba' snin li ġejjin.

Bit-Tratatt ta' Lisbona, intom f'liema stadju tidħlu fih?

Qabel ma jiġi approvat ikollkom input fuqu jew inkella wara li jiġi implimentat?

Tistgħu tkunu proattivi u taraw minn qabel jekk hux se jinqalgħu xi problemi jew le?

Xtaqt nistaqsi wkoll fuq jekk għandkomx ġurisdizzjoni jew le fuq id-deċiżjonijiet tal- tal-European Central Bank (ECB), għax milli qrajt hawnhekk mhuwiex daqshekk ċar.

Naħseb importanti – u din semmejtha inti wkoll - li meta aħna niġu fil-Kumitat Permanenti dwar l-Affarijiet Barranin u Ewropej biex niflu d-dokumenti u l-proposti Ewropej dwar jekk japplikawx mar-regoli tas-sussidjarjetà jew le, rari jekk mhux qatt li nidħlu f'konsiderazzjonijiet finanzjarji għax ma jidhirlix, almenu s'issa, li kellna l-opinjoni li l-affarijiet finanzjarji jistgħu jaqgħu taħt il-prinċipju tas-sussidjarjetà.

Jekk fhimtek sew, inti semmejt li din hija xi ħaġa importanti wkoll.

Tista' tagħtina parir dwar kif nistgħu nqajmu ksur ta' sussidjarjetà jekk ikun hemm xi miżuri li se jkollhom impatt finanzjarju fuq il-pajjiż?

L-aħħar punt li xtaqt nistaqsi huwa dwar id-deficit demokratiku li qed jinħass fl-istituzzjonijiet Ewropej.

Bħala Qorti tal-Awdituri, kif qegħdin tgħinu biex iċ-ċittadini jħossu li l-istituzzjonijiet Ewropej huma iktar accountable lejhom u lejn il-parlamenti nazzjonali?

KONRAD MIZZI: L-ewwel nett nixtieq nifraħilkom tax-xogħol li tagħmlu għax qegħdin tagħmlu xogħol fenomenali.

You are best in class f'dak li għandu x'jaqsam ma' awditjar, proċessi u improvements ta' procurements.

Jiena naħseb li jkun tajjeb li nitgħallmu minn dak li jsir fil-Qorti tal-Awdituri.

L-unika osservazzjoni li kelli kienet f'paġna 37 fejn hemm fuq xiex jintefqu l-flus, fejn wieħed jista' jinnota li apparti l-programmi, in-nefqa amministrattiva tal-Kummissjoni Ewropea tlaħħaq is-7% jew bejn wieħed u ieħor ftit inqas minn €10 biljun!

Dan huwa ammont qawwi ħafna.

Veru ma tantx jagħmlu żbalji fil-procurement tagħhom imma ma tħossux li qed nonfqu wisq fuq l-amministrazzjoni minflok fuq il-programmi?

Meta tqabbilha, is-7% hija kważi daqskemm nonfqu fuq l-impjiegi u l-affarijiet soċjali jew inkella daqs kemm nonfqu fuq riċerka u politika interna.

It is a very hefty fee fuq l-amministrazzjoni u fuq il-programme management.

L-Onor.

TONIO FENECH: Jiena nixtieq nagħmel żewġ mistoqsijiet oħra.

Dr Galea, inti tkellimt dwar il-qafas finanzjarju u r-responsabilitajiet ġodda skont it-trattat ta' diversi pajjiżi.

Xtaqt il-kumment tiegħek fuq li Malta trid tagħmel ukoll l-independent fiscal authority tagħha.

Jidher li l-indikazzjoni li poġġa l-Gvern lill-Kummissjoni Ewropea hi li din qed iħares lejha bħala l-funzjoni li jaqdi l-Uffiċċju Nazzjonali tal-Verifika.

Din hi l-esperjenza li qed taraw intom f'pajjiżi oħrajn?

Meta kien hemm id-diskussjoni jiena deherli li aktar kellha tkun istituzzjoni indipendenti f'terminu ta' ekonomisti li jkunu qishom f'kunsill u li dawn jisfidaw lill-gvern fuq dik li hija politika ekonomika u finanzjarja.

Issa qed tgħidli li l-Uffiċċju Nazzjonali tal-Verifika jista' jibni dik il-kapaċità, imma l-prassi hijiex dik li jkun hemm istituzzjoni apparti jew inkella hux se tkun imdaħħla f'din it-tip ta' struttura fiha nfisha?

Qegħdin tidħlu fuq l-istate of readiness tal-pajjiżi skont dan it-trattat?

Qegħdin tidħlu f'koordinament man-National Audit Office?

Naħseb li hawnhekk jilgħab rwol il-Public Accounts Committee tad-diversi pajjiżi biex naraw kemm dak li hemm fit-trattat huwiex qed jiġi implimentat f'kull pajjiż.

Kif spjegajt tajjeb inti, in-nuqqas ta' pajjiż li ma jimplimentax se jaffettwa lilna wkoll mela jekk, pereżempju, l-Italja tiddeċiedi li trid tkaxkar saqajha fuq l-implimentazzjoni tagħha, il-konsegwenzi u l-kont se nħallsuh aħna wkoll.

Il-Qorti tal-Awdituri qiegħda ssegwi biex tara jekk dan huwiex qed iseħħ?

Rigward il-kwestjoni tal-outcomes, din hija aktar issue prattika.

Jiena nsib li l-awdituri f'kull livell - u jien ġej mill-professjoni tal-awdituri - huwa eħfef għalihom li jivverifikaw fattwalment jekk żammewx mar-regola jew jekk kisrux parti mir-regolamenti aktar milli joqogħdu jkejlu l-outcome ta' dak li jkunu laħqu.

Inti spjegajt ukoll li anke l-Kummissjoni tidher li qed issibha diffiċli biex toħroġ b'dawk li huma smart objectives li tista' tkejjilhom.

Biex nagħti eżempju ħafif li nkunu nistgħu nkejlu mhux kemm infaqna fit-toroq, imma kemm il-kilometru ta' toroq għamilna bil-budget li ppjanajna biex hekk naraw jekk l-outcomes ilħaqnihomx jew le.

Il-Qorti qiegħda tipprova b'xi mod tgħin sabiex twassal lill-Kummissjoni għal dawk li jistgħu jkunu aktar outcomes prattiċi u li jistgħu jittraduċu ruħhom kemm fi programmi Ewropej u kemm f'budgets nazzjonali.

THE CHAIRPERSON: Mela jekk mhawnx aktar mistoqsijiet nitlob lil Dr Galea sabiex jibda jwieġeb il-mistoqsijiet li sarulu.

DR LOUIS GALEA: Dawn kienu kollha mistoqsijiet rilevanti u interessanti, u se neħodhom fl-ordni li saru, għalkemm jista' jkun li nikkombina xi mistoqsijiet mat-tweġibiet li nkun qed nagħti.

L-ewwel mistoqsija kienet fuq kif il-Qorti qiegħda tħejji ruħha biex tiffaċċja dawn is-sitwazzjonijiet ta' diffikultà u ta' komplessità li qed jinqalgħu.

Irrid ngħid li kemm is-Sur Jacques Sciberras kif ukoll jien sibna ruħna minn rasna sa saqajna f'din il-kwestjoni kollha għax sentejn u nofs ilu ġejt imqiegħed fost grupp ta' erbgħa biex infasslu l-istrateġija tal-Qorti għas-snin 2013-2017, jiġifieri għall-erba' snin li ġejjin u meta poġġejna bilqiegħda bilfors ridna nieħdu konjizzjoni ta' dan l-iżvilup li kien qed isir.

Sentejn u nofs, tliet snin ilu, il-kriżi finanzjarja kienet fl-għeqqel tagħha u kienet qiegħda tħarbat lil kulħadd u filli ssolvi biċċa u filli tinqala' xi ħaġa oħra.

U diġà kien hemm il-mistoqsija fuq x'qiegħda tipprova tagħmel il-Qorti Ewropea tal-Awdituri sabiex nilluminaw ftit fuq is-sitwazzjoni.

Minħabba f'hekk, il-Qorti mhux biss addottat strateġija bi skopijiet li iktar iħarsu lejn kif qed tiżviluppa s-sitwazzjoni imma qed nipprovaw ngħinu biex jekk jista' jkun, kemm aħna, bħala Unjoni Ewropea, u anke l-istati membri, ikunu jistgħu jibnu dak li wieħed jista' jiddeskrivih bħala radar tas-sitwazzjoni li tkun qiegħda temerġi.

Ix-xogħol tagħna hu li nsaħħu l-capacity.

Il-Qorti Ewropea tal-Awdituri qatt ma kienet esperta fuq it-tip ta' kriżijiet finanzjarji li ġew fuqna u fuq dawk l-affarijiet trid il-kapaċità.

Jekk qed tgħid li trid tagħmel macro prudential protection, inti trid lil min jifhem fil-kamp tal-macro.

Jekk qed tidħol f'issues micro, trid lil min jifhem f'dawn l-affarijiet u mhux faċli li ssib lil dawn in-nies, speċjalment bħalissa.

Il-Qorti fasslet l-istrateġija u qiegħda tagħmel programm ta' implimentazzjoni biex issaħħaħ il-capacity tagħha u tiżnella lilha nnifisha, jiġifieri, irridu nnaqqsu ż-żmien li fih inlestu rapport speċjali, li r-rapport annwali li qegħdin nippreżentaw bħalissa jkollu informazzjoni aħjar, li tkun aktar rilevanti, li tkun ippreżentata b'mod differenti, li jekk ix-shift qiegħda tersaq lejn outcomes allura aħna wkoll nibdew nersqu biex nidentifikaw dawn l-outcomes, biex il-Parlament Ewropew u l-parlamenti nazzjonali jkollhom … U li r-rakkomandazzjonijiet li nkunu qegħdin nagħmlu jkunu rakkomandazzjonijiet maħsuba u li jista' ikollhom impatt u valur miżjud.

Is-Sur Jacques Sciberras huwa l-kap tal-uffiċċju tiegħi imma matul din l-aħħar sena tliftu mill-uffiċċju tiegħi għax ħaditu l-Qorti u għamlitu team leader biex jipproduċu dan ir-rapport li qed insejħulu prodott ġdid.

Bħalissa qegħdin nagħmlu żewġ landscape reviews, waħda li qed jieħu ħsiebha s-Sur Sciberras u l-oħra li qed jieħu ħsiebha ħaddieħor.

Is-Sur Sciberras qed jieħu ħsieb imexxi dan ir-review li eżamina kull ħaġa li nafu biha fl-Unjoni Ewropea u li jitfa' dawl fuq l-ispazju ta' kontabilità u audit f'dak li għandu x'jaqsam mal-Unjoni Ewropea.

Waħda mill-issues li eżamina hija l-issue tar-remit għax it-tendenza - jien insejħilha ftit kawta u tradizzjonali – hi li jekk hemm l-ewro x'imkien nidħlu u jekk mhemmx ewro ma nidħlux biex nivverifikaw l-affarijiet.

Imma aħna bdejna ngħidu li l-aktar affarijiet importanti li qed jiġru bħalissa mhumiex ħwejjeġ li qed jiġru bl-ewro li jista' joħroġ mill-budget tal-Unjoni Ewropea imma huma ħwejjeġ li qed jiġru bid-deċiżjonijiet li qed jieħdu stati membri fi ħdan l-Unjoni Ewropea, xi kultant b'manjiera inter-govermentali u li qed ikollhom impatt kbir fuq id-diversi stati membri, inkluż l-involviment ta' flejjes kbar li ġejjin mill-budgets nazzjonali.

Naħseb li la nirritorna lura se jkun hemm l-ewwel diskussjoni fuq dan ix-xogħol li tlesta.

L-ieħor huwa aktar konkret għax huwa landscape review fuq ir-riskji li jeżistu għall-budget innifsu tal-Unjoni Ewropea biex ikollna stampa ċara.

Dawn huma żewġ affarijiet li żgur li jinfluwenzaw ftit iktar il-mod ta' kif se naħdmu.

Il-ħaġa l-oħra hija li, b'inizjattiva tiegħi, waqqafna taqsima ġdida fil-Qorti li qed tieħu ħsieb li tosserva l-iggvernar finanzjarju u ekonomiku.

Jien għamilt proposta u naħseb li kienet waħda mill-proposti li l-aktar għaddiet a tamburo battente.

Sal-1 ta' Jannar ħafna mill-awdituri diġà se jkunu qegħdin f'posthom.

Dawn għaddew mill-fażi ta' taħriġ u fl-1 ta' Jannar se jibdew jaħdmu fuq ċerti audits.

Inti staqsejt x'widen qed jingħata u jiena naħseb li malli tgħid li ġej l-awditur biex jara ftit il-proċedura tal-excessive deficit u kif il-Kummissjoni u d-direttorati ġenerali responsabbli qegħdin jimplimentaw … Jekk inti se tgħid li issa għaddew sentejn jew ftit aktar u allura tixtieq tagħmel studju fuq il-Greek loan facility biex naraw kif mexxejtuha peress li issa qed toqorbu biex tagħmlu Greek loan oħra .…

Bħalissa qegħdin naħdmu biex noħorġu rapport fuq il-European Banking Authority.

Hemm ukoll il-ħsieb li nidħlu fuq il-kontribut tal-GNI u fuq kif tinżamm l-istatistika biex wieħed ikun jista' jikkalkula l-kontribut tal-istati membri għall-budget tal-Unjoni Ewropea.

Din l-attività bniet ukoll ċerta concern, u jien nifhimha din il-concern, għax qed teżamina affarijiet li qed joqrob biex jingħalaq iċ-ċiklu tagħhom imma fl-istess ħin se jiftaħ ċiklu ieħor.

Fil-fatt fit-18 ta' Diċembru għandi laqgħa mal-Viċi President tal-Kummissjoni, Olli Rehn, fejn se niddiskutu ftit fuq dawn l-affarijiet.

L-istrutturi fi ħdan il-Qorti qegħdin jinħolqu u l-Qorti qiegħda tieħu l-miżuri biex hi stess tkun qiegħda tipprattika sound financial management.

Aħna se nkunu naqqasna 5% mill-ispiża tagħna, kif ġie deċiż li rridu nagħmlu.

Naħseb li din se tkun l-ewwel istituzzjoni li se tnaqqas din l-ispiża, xi ħaġa li qanqal il-Ministru Konrad Mizzi wkoll.

Qegħdin naħdmu biex kemm jista' jkun anke n-nies tal-uffiċċji tagħna ma jagħmlux biss xogħol bħala membri imma jagħmlu wkoll xogħol ta' awditjar ta' qorti.

Diġa għedtilkom x'inhu jagħmel is-Sur Sciberras u anke s-Sur Ray Cachia Zammit imur audits biex inkunu nistgħu naħdmu tajjeb.

Il-funzjoni tal-awditjar u tal-kontabilità hija fuq nett tal-aġenda.

Il-Parlament Ewropew qed joqmos u ġieli joqmos b'mod li jifhem x'qiegħda tagħmel il-Qorti Ewropea tal-Awdituri u ġieli jistenna ħafna iktar u lil hinn minn dak li we can deliver.

Aħna ma nistgħux ngħaddu ġudizzji fuq stati membri ħlief jekk jirriżultalna mill-verifika li nkunu qegħdin nagħmlu.

Aħna ma nistgħux ngħaddu ġudizzji bl-addoċċ fuq il-politika li tkun qiegħda tiġi segwita.

Dak huwa x-xogħol tal-Kunsill Ewropew, tal-Kunsill tal-Ministri u huwa x-xogħol tal-parlamentari.

L-Onor.

Fenech staqsini fuq jekk aħna nagħtux l-ideat tagħna u ħafna drabi aħna ma nagħtux għas-sempliċi raġuni li ma jitolbuniex nagħtu.

Pereżempju, ma jgħidulniex x'naħsbu fuq il-budget multi-annwali finanzjarju.

Aħna mhux hekk, aħna tiġi liġi finanzjarja u ngħidulhom mill-punto di vista ta' kif nifhmu l-affarijiet jekk din hijiex tagħmel sens jew le, u ngħidulhom jekk hijiex xi ħaġa li tista' titħaddem.

Aħna nibdew nistaqsu għall-objettivi u ġieli nissuġġerixxu x'objettivi għandu jkollhom.

Iva hemm djalogu għax il-laqgħat tagħna mal-Kummissarju huma spissi u anke l-laqgħat tagħna mal-Membri Parlamentari huma spissi.

Ġeneralment dawn il-laqgħat ikunu kostruttivi wkoll imma bħalissa hemm ċerta turbolenza fuq kull kamp.

Fuq l-outcomes, il-Qorti tgħin meta tiġi mitluba li tagħti opinjoni biex teżamina proposta jew programm.

Pereżempju, jiena eżaminajt il-proposti dwar l-istatut u l-finanzjament tal-partiti politiċi u l-fondazzjonijiet politiċi.

Eżaminajt ir-regolamenti li ħarġu meta kienu qed jitkellmu fuq ir-riżorsa umana li tħaddem il-Kummissjoni u aħna tajna l-pariri tagħna fuq kif din tista' tintuża u tkun ippreparata aħjar.

Eżaminajt il-proposti fuq l-uffiċċju li jinvestiga l-frodi, fuq il-Eurostat, fuq il-kredibilità u l-affidabilità tal-istatistika.

Dawn aħna nidħlu fihom imma bejn ir-rakkomandazzjoni li tagħti l-Qorti Ewropea tal-Awdituri u kif din tintlaqa' …

Pereżempju, aħna tajna opinjoni fuq ċerti affarijiet li għandhom x'jaqsmu mal-programmi tal-agrikoltura u naturalment dawn ma niżlux tajjeb ma' diversi ministri li jħaddmu programmi tal-agrikoltura.

Il-Qorti Ewropea tal-Awdituri qalet li dawn il-fondi li qed tonfqu ma jagħtux value for money, imma f'dawk iċ-ċirkostanzi ta' pajjiż partikolari, il-ministru se jgħidlek li mhux dik irid jisma' imma jrid jisma' affarijiet oħrajn!

Aħna nagħmlu dan it-tip ta' xogħol.

Sur President, inti staqsejt fuq il-Bank Ċentrali u hemmhekk nista' ngħidlek li aħna ma nidħlux fuq id-deċiżjonijiet tal-Bank.

Id-deċiżjonijiet u l-politika monetarja hija out of bounds għalina u m'għandniex dik il-kapaċità.

Dawn huma kompletament indipendenti.

Aħna neżaminaw il-management u l-operat tal-Bank Ċentrali.

Jiġifieri, jekk qegħdin jibnu headquarters ġodda, aħna naraw kif qed jimplimentaw ċerti policies u affarijiet oħra bħal dawn.

X'jiġri meta ngħidu li kien hemm stima ta' 4.8% rata ta' żbalji?

Aħna m'aħniex in-nies responsabbli biex nieħdu l-passi imma ngħidu li kien hemm dawn l-iżbalji f'dawn l-oqsma u nagħtu r-rakkomandazzjonijiet tagħna.

Il-Kummissjoni ma titrattax hekk għax meta l-Kummissjoni ssir taf li hemm żbalji ta' dan it-tip, titlob korrezzjonijiet u ħafna drabi tieħu lura l-flus li tkun tat.

Il-Kummissjoni għadha kif għamlet rapport fuq il-financial corrections and recoveries fejn hemm ħafna dettalji u aħna nagħtu kas tiegħu.

Jidher biċ-ċar li meta jsiru dawn l-iżbalji, li jiswew miljuni kbar ta' flus, ħafna drabi r-recovery ma tbatihiex il-persuna li tkun iggwadanjat minnha, jiġifieri dak li ngħidulu l-benefiċċjarju aħħari, imma jbatiha l-istat.

Għall-argument, jekk Malta tkun instabet li trid tirritorna l-flus għax ma ġewx minfuqa kif suppost, dawk il-flus toħroġhom il-kaxxa ta' Malta għax ikun diffiċli biex tirkuprahom mingħand l-għaqda jew l-impriża jew l-individwi li jkunu gawdew minnhom.

Rigward ix-xogħol li għandu l-Kumitat Permanenti dwar l-Affarijiet Barranin u Ewropej naf li ma jiġix kollox quddiemkom għax intom titrattaw l-aktar ħwejjeġ li għandhom x'jaqsmu mal-leġiżlazzjoni.

Imma naħseb li issa, il-Parlament nazzjonali, li juża l-kanal tal-Foreign and European Affairs Committee, irid iżomm quddiem għajnejh ix-xena aktar wiesgħa u xejn ma jżomm lil dan il-Kumitat millli jagħmel pożizzjonijiet f'forma ta' paper, f'forma ta' riflessjoni li jista' jibagħtha lill-Gvern u lill-Parlament Ewropew, li jiċċirkolaha u li forsi fejn wieħed iħoss li hemm issues sensittivi u li huma ta' interess għalina u għall-Unjoni Ewropea jkun tajjeb li wieħed iqanqal kuxjenza dwarhom.

Veru li l-ispiża amministrattiva tammonta għal 7% imma hemm sforz minn kulħadd sabiex din titnaqqas.

Kull istituzzjoni trid tnaqqas 5% mill-ispżia tagħha.

Fil-fatt fuq l-istaff regulations u r-regolamenti finanzjarji kien hemm azzjonijiet industrijali mill-impjegati tal-Unjoni li għadhom għaddejjin għax lil dawn żidulhom in-numru ta' sigħat li jridu jaħdmu fil-ġimgħa u ma jistax ikollhom il-flessibilità li kellhom qabel u lanqas qegħdin jieħdu żidiet.

Il-Qorti tal-Ġustizzja kkonfermat ukoll li l-Kunsill Ewropew jista' jiddeċiedi li jiffriża ż-żidiet u ma jagħtihomx.

Mela, qed isir dan l-isforz.

Wieħed irid iżomm quddiem għajnejh in-natura tal-istituzzjonijiet tal-Unjoni Ewropea.

Mhawn l-ebda istituzzjonijiet, ħlief il-United Nations, li jridu jittraduċu d-dokumenti kollha tagħhom fi 23 lingwa.

Aħna m'għandniex is-sitwazzjoni fejn għandek parlament li jrid jiltaqa' daqqa Strasbourg, daqqa Luxembourg u daqqa Brussels.

Il-parlamentari stess qegħdin jiddeċiedu imma Franza qed tgħid: le, minn Strasbourg ma titilqux, għax dik hija xi ħaġa fit-trattat.

Jiġifieri hemm dawn l-affarijiet li huma l-kumulu ta' kif seħħew matul iż-żmenijiet.

Rigward l-opinjoni tiegħi fuq l-independent fiscal authority irrid ngħid li l-enfasi għandha tkun fuq l-indipendenza.

Tkunx fin-National Audit Office jew inkella ssirx awtorità apposta, l-issue hija l-indipendenza u l-capacity.

Inutli tpoġġiha taħt il-mantell tal-Uffiċċju Nazzjonali tal-Verifika biex tittieħed jew tissellef mingħandhom il-fama, ir-reputazzjoni ta' indipendenza u imparzjalità, jekk l-Uffiċċju Nazzjonali tal-Verifika m'għandux l-esperti inkella se tinqabad għax dawn in-nies se jkollhom jiffaċċjaw l-ultra esperti tal-Kummissjoni!

Din mhijiex xi ħaġa li tista' tinħeba wara subgħajk għax inti se titratta ma' nies li huma kkwalifikati, li huma esperti u li għandhom esperjenza.

Għalhekk inti jrid ikollok il-minimu ta' dak li huwa meħtieġ.

Kemm qed jiġu implimentati l-affarijiet?

Nerġa' ngħid li aħna nduru fuq id-direttorati ġenerali, u f'dan il-każ induru fuq id-direttorat ġenerali tal-ECFIN biex naraw kif qiegħed jaħdem.

Issa bil-permess tagħkom nixtieq li s-Sur Sciberras ikompli jżid fuq xi wħud mill-punti li tqanqlu.

IS-SUR JACQUES SCIBERRAS (Membru fis-Segretarjat ta' Dr Galea): Tnejn jew tliet mistoqsijiet kienu jirrelataw ma' punt importanti u ċjoè min qed jara u jevalwa dawn l-intergovernmental instruments, x'qed taraw fuq l-istate of readiness fil-fiscal compact u x'qed jiġri fl-independent fiscal authority?

Din hija sfida għall-expectations tal-istituzzjonijiet Ewropej u sfida għalina għax jekk il-conferral of power mhijiex hemm, you have a big challenge in terms of audit.

Meta tiġi biex tistaqsi lill-Ġermanja kif qiegħda tirrapporta, din se ddur fuqek u tistaqsik: "inti x'remit għandek?"

U inti se tgħidilha: "għax fil-European semester se tiddiskutu din il-ħaġa" u allura we always follow the conferral of power, even of an intergovernmental agreement to a specific EU institution.

Avolja l-bażi mhijiex it-trattat, aħna normalment insegwu l-ERA fil-budget li qiegħda taħt it-trattat, u permezz ta' involviment ta' istituzzjoni aħna nistgħu naraw - pereżempju, jekk il-Kummissjoni, fl-ESM, li qiegħda parti mit-Trojka u tuża d-DG ECFIN biex tagħmel l-evaluations tagħha fuq id-deċiżjonijiet li huma l-aktar aspetti importanti tal-ESM, mhux il-flus, imma d-deċiżjonijiet fuq il-programmi - x'qed tagħmel id-DG ECFIN.

Imma mbagħad hemm l-ECB u l-IMF li aħna ma narawx.

Is-seat of governance tal-ESM huwa l-board of governors li, mingħalija huma l-ministry of finance tal-pajjiżi u allura l-accountability jaqa' fil-pajjiż.

Hemmhekk li jiġri hu li kull ministru se jgħidlek li hu għandu vot wieħed minn 26 u allura mhux se jinfluwenza the ultimate decision u l-parlamenti jħossu li għandhom a democratic deficit.

TONIO FENECH: Il-pajjiżi membri xejn ma jżommhom, u hawn trid tidħol il-pressjoni li trid issir fuq il-Kunsill tal-Ministri, li jgħidu li avolja huwa trattat bejn l-istati membri, xorta jridu li l-Court of Auditors jkollu remit ta' verifika.

Dan huwa l-messaġġ li se nagħtu għada f'dan is-seminar.

Imbagħad kien hemm mistoqsija oħra fuq l-ECB.

Kellna dibattiu sħiħ fuq is-Single Supervisory Mechanism li ġie assenjat lill-ECB.

Hemmhekk hemm sfida kbira għalina għax filwaqt li qed ngħidu li we are encroaching to audit how the European semester is managed and how is the DG ECFIN performing, il-flus mhumiex l-issue għax hawnhekk m'għandekx expenditure programme u d-DG ECFIN qatt ma kienet imdorrija tradizzjonalment li tiġi audited mill-Court of Auditors għax din tonfoq biss għas-salarji u għall-kafè.

Il-valur tagħha huwa on economic governace u hawnhekk hawn sfida enormi anke għall-Qorti dwar kif tikkonfronta r-remit tagħha mas-suġġett tal-audit.

Dak huwa tricky ħafna.

Pereżempju, fir-revenue aħna niddependu fuq l-istatistika.

DR LOUIS GALEA: Ħalli nagħmel l-aħħar kelmiet tiegħi, filwaqt li nirringrazzjakom tal-ħin prezzjuż li estendejtulna.

Jekk tridu nista' nibgħat lis-segretarju tal-Kumitat l-istatement dettaljat li ppreparajtilkom u li ma qgħadtx naqrah.

Jien inkun sodisfatt jekk iż-żewġ Kumitati żżommu ftit taħt il-konsiderazzjoni tagħkom il-capacity building li għandu bżonn il-pajjiż biex jiffaċċja din l-evoluzzjoni ġdida ta' sistema ta' ggvernar.

Biex pajjiż ikun jista' jiffaċċja dak kollu li għandu x'jaqsam mal-European Semester u ma' dawn il-miżuri kollha jrid jara x'għandu bżonn l-Uffiċċju Nazzjonali tal-Verifika u x'għandu bżonn l-Uffiċċju Nazzjonali tal-Istatistika.

Irid jara x'hemm bżonn li jsir fid-dipartiment tal-internal audit and investigation.

Dawn huma t-tliet leverages li jridu jiġbdu lill-managing authorities u lill-audit authorities li jeżistu f'diversi oqsma oħrajn.

Jien, l-ewwel u qabel kollox, għandi l-interess li pajjiżna jkun il-ħin kollu ppreparat fuq il-kontinġenza biex nassiguraw li f'dan il-kamp inkunu nafu x'qed jiġri għax xi kultant iseħħu affarijiet u ma nkunux qed nindunaw bihom.

Għalhekk ikun tajjeb li nkunu nafu x'qed jiġri, xi jfisser dak li jkun qed iseħħ u li nkunu nafu x'suppost għandna nagħmlu.

THE CHAIRPERSON: Dr Galea, filwaqt li nirringrazzjawk, aħna nassigurawk li dawn ir-rakkomandazzjonijiet u suġġerimenti li tajtna mhux biss se neħduhom imma se nirrapportawhom lill-Kamra kollha.

Grazzi.

Fit-8:30 p.m. il-Kumitat aġġorna għal data u b'aġenda li kellhom jiġu komunikati aktar tard.


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

It-Tnejn, 2 ta' Diċembru 2013

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:50 p.m.

L-Onor.

Christopher Fearne, President tal-Kumitat, ippresieda.

PREŻENTI: L-Onor Ryan Callus, l-Onor.

ASSENTI: Il-Ministru għall-Affarijiet Barranin, l-Onor.

Peress li din kienet laqgħa konġunta mal-Kumitat Permanenti dwar il-Kontijiet Pubbliċi kien hemm preżenti wkoll: L-Onor.

Konrad Mizzi.

L-Iskrivan tal-Kumitat qal it-talba.

RAPPORT ANNWALI TAL-QORTI EWROPEA TAL-AWDITURI DWAR IL-BAĠIT GĦAS-SENA FINANZJARJA 2012 U L-ĦIDMA TAL-MEMBRU MALTI TA' DIN IL-QORTI.

Dr Louis Galea, Membru tal-Qorti Ewropea tal-Awdituri kif ukoll Membru fuq il-Kumitat Amministrattiv u d-Dean ta' Chamber IV inkarigata mid-dħul, riċerka u politika interna, u mill-istituzzjonijiet u korpi tal-Unjoni Ewropea, għamel preżentazzjoni b'ċertu dettall kemm fuq ir-rapport annwali dwar il-baġit tal-Unjoni Ewropea għas-sena 2012 kif ukoll fuq ir-rwol tiegħu fi ħdan din l-istituzzjoni u l-isfidi li din qiegħda tiffaċċja.

Dr Galea kien akkumpanjat mis-Sur Jacques Sciberras, membru tas-segretarjat tiegħu.

Dr Galea qajjem ħafna punti u għamel aċċenn partikolari fuq dan li ġej:-

din il-Qorti għadha tagħmel il-compliance audit, jiġifieri, li tivverifika li l-Kummissjoni qegħda tagħmel ix-xiri u l-pagamenti tagħha skont ir-regolamenti u l-proċeduri stabbiliti, biss f'dawn l-aħħar snin, primarjament bħala konsegwenza tal-kriżi finanzjarja, aktar enfasi qegħda ssir fuq l-evalwazzjoni tar-riżultati miksuba mill-infiq li jsir mill-Kummissjoni, jiġifieri, x'qiegħed jieħu lura ċ-ċittadin Ewropew mit-taxxi li jħallas;

il-value-for-money audit huwa eżerċizzju kumpless li jrid jidħol anke fil-formulazzjoni u l-implimentazzjoni tal-policies u għaldaqstant huwa essenzjali li wieħed ikollu riżorsi umani kwalifikati u adekwati; u

il-Qorti Ewropea tal-Awdituri taħdem mill-qrib mal-awtoritajiet tal-awditjar u tal-istatistika tal-Istati Membri u allura huwa importanti li dawn l-uffiċċji jkollhom ir-riżorsi meħtieġa biex iwettqu l-funzjonijiet tagħhom li qegħdin isiru aktar onerużi anke fid-dawl tat-twaqqif ta' mekkamiżmi ġodda, bħal European Stability Mechanism (ESM), sabiex tiġi evitata kriżi finanzjarja oħra;

it-tħabbir fil-baġit ta' Malta għas-sena 2014 tat-twaqqif ta' Istituzzjoni Fiskali Indipendenti kienet miżura fid-direzzjoni t-tajba u hawnhekk l-enfasi għandha tkun fuq l-indipendenza ta' din l-istituzzjoni.

Wara kien hemm diskussjoni.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 13

It-Tnejn, 02 ta' Diċembru, 2013

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar it-Tnejn, 02 ta' Diċembru, 2013 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Vjolenza Domestika – Preżentazzjoni mis-Sinj.

Marjoe Abela dwar rapport maħruġ mill-Girl Guides

Preżentazzjoni mis-Sur Charles Aquilina mill-Association for Men's Rights

Affarijiet Oħra

Proceedings, agenda, minutes and transcripts of the parliamentary committees docx


(Rapport Uffiċjali u Rivedut)

Laqgħa Nru 67

It-Tlieta, 20 ta' Settembru 2016

Stampat fl-Uffiċċju tal-Iskrivan

Prezz €2.50

Laqgħa Nru 67

It-Tlieta, 20 ta' Settembru 2016

Il-Kumitat iltaqa' fil-Parlament, il-Belt Valletta, fis-2.06 p.m.

Il-Minuti tal-Laqgħa Nru 66 li saret nhar l-Erbgħa, 27 ta' Lulju 2016 ġew ikkonfermati.

DISKUSSJONI DWAR IL-MORNING AFTER PILL – KONTINWAZZJONI

Ikompli minn nhar l-Erbgħa, 27 ta' Lulju 2016.

THE CHAIRPERSON (Onor. Godfrey Farrugia): Illum se nkomplu d-diskussjoni tagħna dwar il-Morning After Pill.

Qabel xejn nixtieq niskuża ruħi talli m'hawnx il-Membri kollha ta' dan il-Kumitat preżenti imma ħafna minnhom innotifikawna minn qabel li ma kenux se jattendu.

L-aġenda tal-lum bażikament tkopri żewġ suġġetti; l-ewwel il-preżentazzjoni min-naħa tal-Medical Council u mbagħad wara se nagħtu ħarsa lejn ir-rapport li ġie mħejji minn dan il-Kumitat fuq l-istess suġġett.

Naturalment dan għadu biss draft report u għalhekk mhux se jiġi approvat f'din il-laqgħa.

Fil-fatt għad irridu ndaħħlu fih il-fehmiet tal-Medical Council u jista' ikun li ndaħħlu wkoll xi korrezzjonijiet jew xi punti oħra li għad iridu jitqajmu.

Għaldaqstant qed nipprevedu li jkollna laqgħa oħra li fiha napprovaw ir-rapport finali u mbagħad, fl-10 ta' Ottubru, hekk kif jiftaħ il-Parlament, inressqu r-rapport finali fil-Plenarja.

Mela nistgħu nibdew mill-ewwel u għalhekk insejjaħ lir-rappreżentanti tal-Medical Council sabiex jersqu mal-Mejda.

Il-kelliema ewlieni min-naħa tal-Medical Council hija Dr Doreen Cassar.

Preżenti wkoll hawn Dr Llona Debono, is-Sur Philip Borg u s-Sur Frederick Cutajar.

Dr Cassar tista' tibda bil-preżentazzjoni tiegħek.

Grazzi.

DR DOREEN CASSAR (Member Medical Council): Dan il-Kumitat talabna nagħtu l-input tagħna fuq dan is-suġġett u aħna nirringrazzjawkom ta' din l-istedina.

Min-naħa tiegħi se nitkellem bl-Ingliż peress li l-preżentazzjoni għamilnieha bl-Ingliż.

X'inhi l-pożizzjoni tal-Medical Council fuq il-Morning After Pill?

Għalfejn ġejna hawnhekk?

THE CHAIRPERSON: Nirringrazzjakom tal-preżentazzjoni.

Issa nitlob lill-Membri tal-Kumitat sabiex jagħmlu r-rimarki jew il-mistoqsijiet tagħhom.

L-Onor.

ETIENNE GRECH (Chairperson tal-Kumitat Permanenti dwar is-Saħħa): Jien qed nifhem li jekk niġu f'sitwazzjoni fejn il-MAP tkun permessa f'pajjiżna, jista' jkun hemm tabib li għax huwa conscientious objector, jirrifjuta milli jagħtiha.

Innutajt li fil-preżentazzjoni tagħkom m'intomx tagħtu parir fuq jekk il-MAP għandhiex tingħata jew le.

Dan ifisser li ma ħadtux pożizzjoni dwarha?

DR DOREEN CASSAR: Aħna mxejna mar-remit li tagħtina l-liġi!

Tajjeb.

THE CHAIRPERSON: Hawnhekk se jkolli nikkoreġik għax proprjament jgħidu li life starts from pregnancy.

DR DOREEN CASSAR: Onor. Grech din ġiet meħuda verbatim mil-Liġi ta' Malta, Kap. 496 Artiklu 10, Section J. Din mhux aħna vvintajnieha!

ETIENNE GRECH: Hawnhekk issuġġerejtu li l-MAP must only be prescribed by a medical doctor għar-raġunijiet li semmejtu.

Min-naħa tiegħi naqbel ma' dan li għedtu, għalkemm hemm xi pajjiżi li jistgħu jixtruha mingħand spiżjar.

Issa emergency contraception għandek timeframe ta' madwar 48 siegħa …

DR DOREEN CASSAR: Skużani ftit imma se jkolli nikkoreġik ftit.

Hawnhekk għandek forom differenti ta' MAPs.

Għandek forma waħda li taħdem fi żmien 72 siegħa imma tista' tieħu żewġ dożi u allura għandek perjodu ta' 120 siegħa jew ħamest ijiem.

Hawnhekk nifhem li t-tabib għandu responsabilitajiet u drittijiet, u l-pazjenta għandha drittijiet u responsabilitajiet.

Xi tfisser emerġenza?

Naħseb li meta qed ngħidu li din għandha time window qasira, qed nitkellmu fuq sigħat mentri dawn għandhom jiem; minn tlieta sa ħamest ijiem.

ETIENNE GRECH: U dak huwa perjodu biżżejjed biex isibu tabib.

DR DOREEN CASSAR: Fi gżira żgħira li naqsmuha fi tliet kwarti massimu naħseb li huwa biżżejjed.

CHRISTOPHER FEARNE (Ministru għas-Saħħa): Nirringrazzja lil Dr Cassar għal din il-preżentazzjoni matura ħafna.

Rigward jekk il-MAP għandhiex tingħata biss bil-preskrizzjoni ta' tabib jew tistax tiġi akkwistata over the counter hemm raġunijiet favur u kontra.

Inti semmejt ir-raġunijiet għalfejn għandha tkun preskritta minn tabib.

L-Onor.

Grech semma waħda mir-raġunijiet li iżjed ma tintuża malajr, iżjed għandek ċansijiet li taħdem u li jkollha effett kontraċettiv.

Il-pożizzjoni tagħkom li din trid tiġi bilfors preskritta minn tabib ġiet minn opinjoni jew minn xi pożizzjoni legali?

DR DOREEN CASSAR: Fuq dik l-islide fejn qed ngħidu li din hija t-tip of the iceberg kien hemm biċċa dwar l-autonomy and competance.

Ħa nieħdu dik biss għalissa.

Jekk din tkun over the counter jien nista' nixtriha?

Is-Sur Philip Borg, li qiegħed bilqiegħda madwar din il-mejda, jista' jixtiriha?

Mela jekk jixtriha raġel, l-awtonomija u l-kompetenza lil min qegħdin nipproteġu; lill-mara jew lir-raġel?

Jekk din tkun over the counter, se tkun over the counter għal kulħadd.

CHRISTOPHER FEARNE: Mhux neċessarjament no age limit għax jista' jkun li l-ispiżjar ikollu struzzjonijiet mod ieħor.

DR DOREEN CASSAR: Jekk ma neżaminawx il-kompetenza ta' min se jeħodha biex naraw li qed jifhem u li qed jagħraf x'inhuma s-side effects tagħha, kif se jimmaniġġjahom!?

Jekk tkun ażmatiku kroniku u tieħu l-MAP se jkollok il-problemi.

Jekk tkun epileptic u tieħu l-MAP, your epilepsy will go wrong.

CHRISTOPHER FEARNE: Dawn mhux qed ngħidu li huma prescribed għax pereżempju l-aspirina tista' tixtriha over the counter.

DR DOREEN CASSAR: Skużani, imma dan l-aħħar il-Ministeru għas-Saħħa u l-Public Health ħarġu regoli ċari dwar kif it-tobba, fil-prattika tagħhom għandhom jaġixxu.

U jekk qabel in-nies kienu jmorru jixtru ċerti affarijiet, illum kollha qed imorru għand it-tabib tagħhom għar-riċetta għax l-ispiżjar ma jtihomx il-mediċina li jitolbu mingħajr riċetta!

CHRISTOPHER FEARNE: Hekk hu.

DR DOREEN CASSAR: Allura, din li għandha konsegwenzi … Ejjew ma nibqgħux fuq il-maġġoranza biss imma naraw ukoll lil min veru għandu bżonn … (Interruzzjonijiet)

CHRISTOPHER FEARNE: Il-mistoqsija tiegħi mhijiex dwar jekk għandhiex tkun over the counter jew le.

Fuq dik hemm argumenti favur u oħrajn kontra, li ġew diskussi wkoll f'dan il-Kumitat.

Li xtaqt inkun naf jien hu jekk il-pożizzjoni tagħkom hijiex ġejja minn opinjoni jew inkella hux minn xi standing legali.

U jekk inhu hekk, għal liema liġi qegħdin tirriferu?

DR DOREEN CASSAR: Le, mhijiex opinjoni!

Din ġejja minn diskussjoni infurmata fil-Kunsill.

CHRISTOPHER FEARNE: Mela hija l-opinjoni tal-Kunsill.

Mhux qed tiġi kkwotata xi liġi li tgħid li din bilfors trid tkun preskritta minn tabib.

DR DOREEN CASSAR: Ġejja minn evidenza medika.

CHRISTOPHER FEARNE: Ġustament.

Jien ridt inkun ċert.

DR LLONA DEBONO (President, Medical Council): Il-liġi dwar il-MAP għadha se tidħol.

Però, bħala punt ta' tluq nixtieq ngħid li ċerti mediċini ta' ċerta portata, bħalma hi l-MAP, il-pożizzjoni hi li għandha tiġi preskritta minn tabib mediku.

DR DOREEN CASSAR: Il-pożizzjoni tal-Kunsill Mediku ġejja wkoll mill-fatt li r-regoli tagħha jagħtuha s-saħħa sabiex taġixxi for the patient's safety.

Meta nitkellmu fuq sigurtà tal-pazjent, irridu naraw li s-sigurtà tal-pazjent tkun across board, anke ta' dawk li huma vulnerabbli!

L-Onor.

MICHAEL GONZI: Nirringrazzja lil Dr Cassar u lill-Kunsill Mediku tal-preżentazzjoni tagħhom.

Naqbel miegħek 100% dwar li l-preskrizzjoni għandha ssir mit-tabib.

Din mhijiex xi paracetamol li għandek tagħtiha over the counter.

Kif għidt inti, jekk dawn ikollhom side effects, naħseb li għallinqas irid ikollok xi tip ta' history tal-pazjenta biex tara jekk kellhiex xi mard jew hijiex qed tieħu xi mediċini oħra minħabba xi interactions li jista' jkun hemm.

Dan għedtu wkoll f'laqgħat oħra.

Li ma qbiltx magħkom fil-preżentazzjoni hu fuq meta semmejt it-transmission of disease.

Veru li jista' jiġri hekk imma allura anke bil-contraceptive pill, bil-Mirena, etc., jista' jkollok transmittion of desease.

Allura m'hemmx għalfejn tikkonsidra l-MAP biss.

Issa x'inhi l-pożizzjoni tal-Kunsill Mediku dwar il-preskrizzjoni tal-MAP illum, meta għad m'hemmx liġi eżistenti?

DR DOREEN CASSAR: Ħalli nibda bl-aħħar mistoqsija.

Il-Kunsill Mediku jitratta ma' kwalunkwe issue li tiġi ppreżentata lilu.

Meta inti qed tgħid fuq l-użu llum, inti taf b'dan l-użu?

Għandek evidenza?

Għamilt rapport mal-Kunsill Mediku biex il-Kunsill jagħmel xogħlu?

Sal-lum aħna qatt ma kellna rapport fuq dak li qed tgħid inti!

Rigward it-transmission of disease, bħala tabib u tabib tajjeb, inti taf li meta titkellem ma' kull mara fuq contraception, ma titkellimx magħha biss fuq contraception imma titkellem magħha wkoll fuq it-trasmissjoni tal-mard.

Jeżisti - dak li suppost nedukaw il-pazjenti tagħna fuqu - d-double dodge, fejn inti mhux biss ikollok contraception ħalli ma tinqabadx pregnant imma tuża contraception ukoll biex ma xxerridx l-infezzjonijiet.

Meta pazjenta tiġi quddiemek u tgħidlek li lbieraħ x'aktarx li għaxxqitha, mela din ma kellha l-ebda double dodge!

MICHAEL GONZI: Naqbel, imma mhux li nirriferu għaliha biss fuq il-MAP.

DR DOREEN CASSAR: Le, imma hija parti magħha.

Naħseb li għalhekk il-MAP hija t-tip of the iceberg!

Hemm ħafna iktar xi jrid isir!

Mhijiex fir-remit tagħna u ma nixtieqx nidħol fiha, imma intom kollha tobba hawnhekk u allura nixtieq nagħmlilkom din il-mistoqsija; meta tidħol il-MAP x'irid ikun hemm bħala backing għaliha?

Jekk tistaqsuna niġu ppreparati fuqha wkoll imma llum mhuwiex lok li nirrispondu għax ma ġejniex mistoqsijin fuqha.

ETIENNE GRECH: Veru li qatt ma kellkom rapporti dwar l-użu tagħha, imma at this point in time, li kieku tabib Malti jippreskrivi l-MAP - għalkemm din ma teżistix f'pajjiżna imma kulħadd jaf li tista' tagħmel taħlita ta' mediċina oħra biex isservi bħall-MAP – u għal xi raġuni jew oħra dan jiġi rrappurtat lill-Kunsill Mediku, dak ifisser li se jiġi fl-inkwiet?

DR DOREEN CASSAR: Iva, għax mhuwiex protett b'xi liġi!

Din diġà għamiltuha fuq l-Embryo Act, fejn hemmhekk daħħaltu l-klawsola tal-conscientious objector.

U f'din trid tidħol ukoll.

THE CHAIRPERSON: Nixtieq nistaqsi lil kulħadd preżenti, inkluż lilek Dr Cassar; kif qed nirraġunaw issa u kif qiegħda tiżvolġi d-diskussoni, mhux qed taraw li din hija sempliċement li min-naħa tal-Awtorità tal-Mediċini li they just have to authorise a licence for the MAP to be issued?

Inti qed taraha mill-aspett tal-Kunsill Mediku u li rridu mmorru oltre minn hekk u li allura rridu nibdlu xi partijiet tal-liġi tagħna?

Qiegħed nifhem sew?

DR DOREEN CASSAR: Li qed ngħid jien hu li l-Awtorità tal-Mediċini tista' tagħmilha, però jekk aħna nirrispettaw lin-nazzjon tagħna, il-Kunsill Mediku jidhirlu li magħha jrid ikun hemm struttura li tipproteġi aktar lill-pazjent u lit-tabib!

Tajjeb qed ngħid?

Basically the substance is already approved by the European Union u allura l-kumpaniji qegħdin jinżammu milli jdaħħluha f'pajjiżna mill-Awtorità tal-Mediċini.

DR DOREEN CASSAR: Dr Llona Debono hija avukat u tista' tikkoreġini u tkompli fuq dak li se ngħid.

Veru li hemm il-liġi tal-Unjoni Ewropea imma l-liġi lokali ta' nazzjon hija l-aktar importanti u li l-liġi lokali tiġi qabel dik tal-Unjoni Ewropea.

The EU law is a framework but national law … (Interruzzjonijiet) Iridu jaħdmu flimkien.

CHRISTOPHER FEARNE: Ma rridx noqgħod nidħol f'argumenti filosofiċi, però l-liġi tal-pajjiż tagħti l-awtorità lill-Medicines Authority sabiex tapprova jew le għal ħafna mediċini.

Hemm ħafna aktar mediċini li jista' jkollhom side effects serji mill-MAP.

Il-Medicines Authority, b'responsabilità kbira, trid tiddeċiedi jekk għandhomx jidħlu jew le fis-suq tagħna.

(Interruzzjonijiet) U dan tagħmlu skont il-liġi eżistenti.

Jien mhux qed nara li l-eżerċizzju li qegħdin fih illum huwa biex inbiddlu l-liġi, imma qegħdin hawn biex naraw jekk il-MAP, fl-opinjoni ta' dan il-Kumitat Konġunt, għandhiex tiġi liċenzjata jew le għas-suq lokali.

Qed ngħid dan biex inkunu ċari f'dak li qegħdin nagħmlu.

DR LLONA DEBONO: Aħna qegħdin hawnhekk biex nagħtu l-opinjoni tagħna skont ir-remit tal-Kunsill Mediku.

U fuq jekk tidħolx jew le l-MAP, il-pożizzjoni tagħna hija ċara.

Issa ġie punt bażiku; jekk l-Awtorità tal-Mediċini se tawtorizza li tidħol il-MAP, u tabib jipperskriviha, x'inhu l-kompitu tal-Kunsill Mediku jekk ikun hemm rapport?

DR LLONA DEBONO: Jiddependi fuq jekk hijiex awtorizzata jew le sabiex tintuża hawnhekk.

Ovvjament il-Kunsill Mediku se jonora l-liġi Maltija.

CHRISTOPHER FEARNE: Ma rridx ninterpreta dak li qed tgħidu, imma jekk fhimt sew intom qed tgħidu li l-Kunsill Mediku llum joġġezzjona jekk xi ħadd jipperskriviha għax din mhijiex liċenzjata.

Fhimt tajjeb?

U allura jekk tkun liċenzjata, niġu bħall-mediċini l-oħra kollha.

DR DOREEN CASSAR: Però aħna ġejna hawnhekk sabiex ngħidu li jekk tiġi liċenzjata, u tabib ma jħossux komdu li jagħtiha, dan għandu jiġi protett!

Dik li jixtieq il-Kunsill Mediku.

IS-SUR FREDERICK CUTAJAR (Membru, Medical Council): Inħoss li għandi nitkellem fuq din għax jien ma kontx preżenti …

DR DOREEN CASSAR: Il-vot ittieħed diġà u ġie nnutat!

IS-SUR FREDERICK CUTAJAR: Allura m'għandix dritt nitkellem?!

THE CHAIRPERSON: Issa tkun tista' titkellem aktar tard.

Grazzi.

L-Onor.

PAULA MIFSUD BONNICI: Jien mhux tabiba u għalhekk ikkumpatuni jekk m'iniex se nidħol fuq il-kwestjoni professjonali.

Dwar il-liġi qiegħda nifhem li konna qegħdin niddiskutu din is-sitwazzjoni proprju minħabba f'hekk!

Inti għandek l-Awtorità tal-Mediċini li toħroġ il-liċenzji.

Issa ovvjament l-Awtorità tal-Mediċini ma tistax tmur kontra l-liġi Maltija.

L-issue hi jekk din l-imbierka pillola hijiex abortiva jew le!

Dik hi s-sitwazzjoni kollha.

Din qed neħodha li għandu jkun it-tabib li jagħti l-informazzjoni meħtieġa u li ovvjament id-deċiżjoni tiegħu tkun ibbażata fuq l-informazzjoni li għandu.

Imma t-tabib kif se jaċċerta ruħu li l-informazzjoni li għandu hija waħda fattwali?

Jekk l-informazzjoni ma tkunx fattwali, x'inhi l-pożizzjoni tat-tabib?

Jekk deċiżjoni ta' tabib tkun qiegħda tittieħed fuq l-informazzjoni li tagħtih il-pazjenta, jista' jkun li dik tkun informazzjoni żbaljata.

Pereżempju l-pazjenta tista' tkun qiegħda taħbi ċerti affarijiet mit-tabib tagħha.

Allura t-tabib se jieħu deċiżjoni li fl-opinjoni tiegħu tkun l-aħjar waħda abbażi ta' dak li tkun qaltlu l-pazjenta.

Imma jekk jiġri xi ħaġa, kif se jiġi affettwat it-tabib?

Qiegħda nifhem sew li l-argument li qed tagħmlu intom bħala Kunsill hu li għandu bżonn li jkun hemm iktar protezzjoni lejn it-tabib?

DR DOREEN CASSAR: Il-Kunsill Mediku għandu l-ethical standards tiegħu u għandek ukoll il-liġijiet.

Pereżempju jekk pazjenta lbieraħ kellha d-diarrhea jew irremettiet, jien kif se nkun naf jekk dan kienx minnu?

Mhux se noqgħod magħha u allura ċertu ammont ta' fiduċja fir-relazzjoni ta' bejn it-tabib u l-pazjent irid ikun hemm.

Issa xi ħaġa li tipproteġi lit-tabib hija d-dokumentazzjoni.

Għalhekk, bħala Kunsill Mediku, ninsistu li kull tabib għandu jżomm dokumentazzjoni fuq il-pazjenti tiegħu għax imbagħad, meta niġu għas-si u n-no, aħna se naraw dik id-dokumentazzjoni.

U din tiġri.

Kemm il-pazjent jiġi jgħidlek li għandu uġigħ f'dahru?

Din narawha fil-bordijiet tas-Servizzi Soċjali.

Narawhom dawn il-kummiedji!

U sħabi li qegħdin madwar din il-mejda jafuhom dawn l-affarijiet.

Ġieli tara lil xi ħadd dieħel izappap u mbagħad toħroġ barra u tarah għaddej jiġri fit-triq!

Din hi l-ħajja ta' kuljum ta' tabib u għalhekk irid jipproteġi lilu nnifsu billi jżomm noti dettaljati.

PAULA MIFSUD BONNICI: Allura jekk tmur mara għand tabib li mhuwiex it-tabib normali tagħha, u din se tgħidlu li lbieraħ kellha rapport sesswali u qed tibża' li tista' toħroġ tqila, x'se tkun il-pożizzjoni tat-tabib f'dak il-każ?

DR DOREEN CASSAR: L-ewwel nett għalhekk aħna bħala Kunsill Mediku qed ngħidu li għandek bżonn tieħu history tajba.

Bħala tobba mgħallmin fuq kif nieħdu history tajba.

Onor. Mifsud Bonnici, inti avukat u meta tkun il-Qorti tgħarbel u tagħmel kontro eżaminazzjoni biex tipprova tara l-verità x'inhi.

L-istess ħaġa t-tabib.

Dan għandu l-ħiliet meħtieġa biex jara jekk il-pazjenta hijiex sinċiera jew le.

Issa tgħiduli din hija 100% safe?

Le, mhijiex u qatt ma tkun.

But, if you are a conscientious objector, you have to be clear at the outset u mhux lill-pazjenta tgħaddiha minn kollox biex imbagħad tgħidilha le!

ETIENNE GRECH: F'paġna 8 tal-preżentazzjoni qed titkellmu fuq il-factual information.

F'dan il-Kumitat ġejna ppreżentati b'ħafna studji fuq kif taħdem il-MAP.

Hemm li jgħidulek li din ma tikkawżax l-abort u hemm min jgħidlek li tikkawża l-abort.

Hemm min jgħidlek li din ma taffetwax l-embrijun, anke jekk teħodha wara.

Hemm ħafna dokumenti xjentifiċi differenti.

Issa ma nafx liema huma dawk xjentifiċi.

Ma nafx liema huma peer reviewed documents u liema le.

Min se jkun responsabbli li jgħid x'inhi factual information meta hemm daqstant verżjonijiet?

DR DOREEN CASSAR: Ħa nibdew bl-ewwel slide li għandkom.

Il-liġi tgħid li tabib irid ikun indipendenti fl-opinjoni u fil-prattika tiegħu.

Għalhekk imbagħad hemm il-klawsola l-oħra li tgħid that I cannot cause any physical or mental harm, u li dak li ngħid, ngħidu b'mod professjonali u fl-indipendenza tiegħi.

ETIENNE GRECH: U meta niġu biex niddeċiedu bħala politiċi?

DR DOREEN CASSAR: Naħseb li hemmhekk tridu tkunu wise biżżejjed li tagħrfu x'hemm u li bħala tabib, inti dejjem taħdem fl-inċertezza u bħala politikant you have to err on the side of caution.

ETIENNE GRECH: Grazzi.

MICHAEL GONZI: Bħala Kunsill Mediku ħadt l-impressjoni li intom qegħdin toqogħdu attenti ħafna u qiskom qegħdin tibżgħu mill-MAP.

DR DOREEN CASSAR: Ma naħsibx li qed nibżgħu imma qegħdin inżommu within our remit.

MICHAEL GONZI: Ħa niġi għaliha.

Imma li kieku din kienet Paracetamol jew xi ħaġa oħra simili ma kontux tieħdu din il-pożizzjoni.

Jekk tiġi licensed, intom tissuġġerixxu li jkun hemm hemm xi ħaġa extra mar-riċetta?

Pereżempju jekk jien niġi biex nikteb ir-Ritalin, irrid noħroġ schedule four.

Allura intom qed tissuġġerixxu li jkun hemm xi ħaġa simili?

DR DOREEN CASSAR: Ħalli nirrispondik b'fatt; għandna tobba li ġew irrappurtati lill-Kunsill Mediku għax fl-opinjoni tagħhom ir-Ritalin huwa an unsafe drug.

MICHAEL GONZI: Bħala Kunsill Mediku ħadtu xi pożizzjoni fuq mediċini oħrajn apparti l-MAP?

DR DOREEN CASSAR: Nista' nerġa' insemmilek ir-Ritalin, li semmejt inti.

Ikollna diversi kawżi li mhux se nxandarhom f'dan il-Kumitat, fejn tabib jiġi rrappurtat minħabba li jkun ta droga partikolari u mhux oħra mingħajr ma jkun spjega fid-dettall is-side effects, eċċ. Il-Kunsill Mediku dejjem żamm the patient's interests while safeguarding the doctors and the professionals.

Aħna dejjem ngħidu li inti trid tagħti l-factual information.

Imbagħad sta għall-pazjent li jiddeċiedi, li llum id-deċiżjoni tibqa' tiegħu!

Però it-tabib ma jistax jiġi sfurzat!

THE CHAIRPERSON: Tkellimna wkoll fuq il-professionalism, fuq l-awtonomija, fuq l-ethics code u fuq in-knowledge.

It-tabib se jkun iffaċċjat f'ċirkostanzi fejn mhux pazjent wieħed se jkollu quddiemu imma jista' jkollu tnejn!

Il-Kunsill Mediku qiegħed jgħid li l-ħajja tibda from conception till death.

(Interruzzjonijiet)

DR DOREEN CASSAR: Il-liġi tgħid hekk u mhux il-Kunsill Mediku!

THE CHAIRPERSON: Għandek raġun.

Skużani.

Mela jekk din il-parti tal-liġi mhux se tinbidel u l-MAP can be prescribed by a doctor, depending on his own conscience, and there is a doctor who does prescribe it, inti jista' jagħti l-każ li t-tabib se jkollu quddiemu żewġ pazjenti, il-mara u l-bidu tal-ħajja fil-ġuf tagħha.

Il-Kunsill Mediku kif jaraha din il-biċċa tax-xogħol?

Ma naħsbux li bħala Kunsill Mediku nistgħu ngħidu meta jibda l-konċepiment.

Se mai, dik hija xi ħaġa tal-Bioethics Committee.

Aħna qed nisħqu li fl-isfont ta' din id-diversità ta' studji li hemm, it-tabib, fil-professjonalità tiegħu, kif qalet sewwa Dr Cassar, jiddeċiedi minn qabel jekk jaqbilx jew le li tiġi prescribed il-MAP.

Għalhekk qed nisħqu u nagħtu l-parir għax dak li jista' jagħmel il-Kunsill Mediku, u ċjoè li jkun hemm f'postha s-sistema ta' conscientious objector.

THE CHAIRPERSON: Fil-fatt għal din kont ġej.

Illum nafu mir-riċerka li hemm xelta dwar il-MAP, u hemm parti minnha li toħloq dubju serju li fil-fatt hija abortiva!

Jien kont qed nirreferi b'mod partikolari għal dak il-każ fejn tabib jista' juża din il-mediċina u mhux l-aktar waħda prekarja, li tkun abortiva.

F'ċirkostanzi bħal dawn, meta l-Kunsill Mediku għandu din ir-regola … Qiegħed nifhem ir-risposta tiegħek imma – this is a hypothetical question – jekk fix-xhur li ġejjin tingħata l-liċenzja, il-Kunsill Mediku stess jista' jkollu diffikultajiet li forsi wieħed ukoll ikun irid jirrifletti fuqhom għall-mod kif inhuma stipulati r-regolamenti fil-liġi?

DR LLONA DEBONO: Nifhmu d-diffikultà li għandu l-leġiżlatur hawnhekk.

Aħna qed nikkwotaw hawnhekk mill-Professional and Ethical Standards li huma taħt il-Healthcare Professions Act.

Madankollu wieħed ma jistax jinsa l-liġi kriminali dwar l-abort.

Ma nixtiqux nidħlu f'din il-kontroversja għax mhijiex fil-mertu tagħna.

THE CHAIRPERSON: Grazzi ħafna.

Nirringrazzja lill-Kunsill Mediku tal-preżentazzjoni u d-diskussjoni tagħhom fuq dan is-suġġett.

Issa ngħaddu għat-tieni item fuq l-aġenda tagħna.

Grazzi.

DISKUSSJONI DWAR IR-RAPPORT INTITOLAT "IL-KONTRAĊEZZJONI TA' EMERĠENZA"

THE CHAIRPERSON: Ngħaddu issa għar-rapport innifsu.

Qabel xejn nixtieq nirringrazzja lill-istaff tal-Parlament għax-xogħol siewi li għamlu fix-xahar ta' Awwissu.

Nirringrazzjahom ukoll għall-mod ta' kif dan id-draft report tqassam lilna ġimgħa qabel din il-laqgħa u b'hekk stajna naqrawh u nifluh bil-kwiet.

L-għan tal-lum mhuwiex li napprovaw ir-rapport imma li jekk hemm xi punti li jidhrilna li ma tqajmux fir-rapport, jew jekk inkella hemm xi punti li jidhrilna li għandhom jiżdiedu jew jiġu mibdula fir-rapport, inkunu nistgħu nagħmluhom illum.

B'hekk dan ir-rapport ikun jirrifletti l-fehmiet ta' dawn it-tliet Kumitati konġunti.

Li kont se nagħmel hu li ndur lil kull wieħed u waħda minna biex nara jekk hemmx xi diffikultajiet fuq kif inhu mħejji dan ir-rapport u biex naraw x'differenzi hemm.

L-Onor.

MICHAEL GONZI: Milli qrajt, kollox aċċettajt.

M'hemmx affarijiet kbar.

THE CHAIRPERSON: Grazzi.

L-Onor.

PAULA MIFSUD BONNICI: Id-dokumenti li ġew ippreżentati lilna kollha ttieħdu in konsiderazzjoni?

DR ELAINE BURMINGHAM (Research Analyst mal-Kumitat Permanenti dwar l-Affarijiet Soċjali): Id-dokumenti rajniehom kollha imma tapprezza li jien ukoll m'iniex persuna medika u għalhekk kelli xi ftit tal-limitazzjonijiet minħabba li r-rapporti daħlu f'ħafna teknikalitajiet.

Imma d-dokumenti kollha ġew ikkunsidrati.

THE CHAIRPERSON: Min-naħa tiegħi nixtieq nagħmel żewġ punti ta' kjarezza, mhux fuq il-kontenut imma fuq il-mod ta' kif inhuma miktubin għaliex naħseb li mhumiex daqshekk ċari għall-pubbliku.

Għalhekk xtaqt li jkunu definiti aħjar biex ikollna rapport aktar komplut.

L-ewwel waħda hija fuq dik li tkellimna fuqha issa u ċjoè li l-MAP is an umbrella, li jfisser li hemm diversi mediċini li jaħdmu b'mod differenti mentri fir-rapport qisna qed ngħidu li dawn il-mediċini kollha jaħdmu bl-istess mod.

Hawnhekk intqal ukoll li hemm mediċina minnhom li għandha l-istess kimika li jużaw fl-abort u għalhekk hemm id-dubju fuq jekk hijiex abortiva jew le.

Jiena nemmen li meta niddiskrivu l-MAP irridu nkunu ċari li jeżistu diversi modi ta' kif din l-mediċina taħdem u l-effett tagħha x'inhu.

U fuq din xtaqt inkun ċar.

DR ELAINE BURMINGHAM: Hawnhekk niżżilt il-levonorgestrel u l-Ulipristal għax dawk kienu ż-żewġ forom ta' emergency contraception.

THE CHAIRPERSON: L-IUCD semmejtu wkoll?

Ippruvajt inżomm ma' dak li ntqal hawnhekk.

Ovvjament, jekk hemm forom oħra, bħalma ntqal u li ssemmew każijiet ta' pajjiżi differenti, jien ma dħaltx fihom.

THE CHAIRPERSON: Għalhekk.

Jien qed nirreferi għal dawk it-tnejn.

Id-differenza tagħhom fuq kif jaħdmu mhijiex ċara fir-rapport.

F'dan il-Kumitat ġew spjegati b'mod aktar ċar u allura forsi tkun xi ħaġa tajba li din is-sentenza tiġi miktuba bi stil li tiċċara aktar x'inhuma.

U meta qrajt ir-rapport qisu ma ħarġitx ċara wkoll id-differenza bejn meta tibda t-tqala u d-differenza bejn meta tibda l-ħajja.

Fl-opinjoni tiegħi dik id-differenza għandha tiġi definita b'mod ċar.

MICHAEL GONZI: Qiegħed nara li r-riferenzi fuq wara qisu qed joħroġhom il-Kumitat u mhux in-nies li ġew ikellmuna.

DR ELAINE BURMINGHAM: Dawk huma d-dokumenti kollha li ġew ippreżentati lill-Kumitat.

MICHAEL GONZI: Nitolbok biex jew tniżżel li r-riferenzi ġew ippreżentati lill-Kumitat jew inkella ssemmi min ippreżentahom lilna.

ETIENNE GRECH: Id-diskors tal-lum tal-Kunsill Mediku qed ngħidu li se jiġi anness mar-rapport.

Issa hawnhekk tkellmu wkoll fuq jekk għandhiex tkun bi preskrizzjoni tat-tabib jew inkella over the counter.

Qed nimmaġina li din se tkun inkluża wkoll.

CHRISTOPHER FEARNE: Jien qiegħed nitħawwad ftit fuq ir-rakkmandazzjonijiet għax mhux qed narahom.

ETIENNE GRECH: Le, dawk għad irridu nagħmluhom.

CHRISTOPHER FEARNE: Mela mhux illum se nagħmluhom?

ETIENNE GRECH: Tar-rakkmandazzjonijiet għadha vojta.

(Interruzzjonijiet)

THE CHAIRPERSON: Jien jidhirli li l-ewwel għandu jkollna rapport b'mod komplet u mbagħad wara naslu għar-rakkmandazzjonijiet.

Jekk jidhrilna li għandna nimxu mod ieħor minn kif konna nagħmlu qabel … Aħna dejjem hekk ħadnieha; l-ewwel ikollna full report u mbagħad wara nimxu għar-rakkmandazzjonijiet.

Naf li dan se jfisser li l-proċess se jitwal u li se jkollna nagħmlu laqgħa oħra imma xorta l-mira se tibqa' dik li sal-10 ta' Ottubru dan ir-rapport jiġi ppreżentat lill-Parlament.

Dik id-data mhijiex se tinbidel.

Dan ifisser li nkunu rridu niltaqgħu hawnhekk minn qabel biex l-affarijiet jitħejjew kif suppost.

Nirringrazzjakom.

Fit-3.06 p.m. il-Kumitat aġġorna għal nhar l-Erbgħa, 5 ta' Ottubru fis-7.00 p.m. b'aġenda li għandha tiġi komunikata aktar tard.

Proceedings, agenda, minutes and transcripts of the parliamentary committees soc


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 14

It-Tlieta, 10 ta' Diċembru, 2013

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar it-Tlieta, 10 ta' Diċembru, 2013 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Immigrazzjoni Irregolari – Diskussjoni bejn il-Membri tal-Kumitat

Affarijiet Oħra